Avis juridique important

|

31998D0500

98/500/EY: Komission päätös, tehty 20 päivänä toukokuuta 1998, Euroopan tason työmarkkinaosapuolten vuoropuhelua edistävien alakohtaisten neuvottelukomiteoiden perustamisesta (tiedoksiannettu numerolla K(1998) 2334) (ETA:n kannalta merkityksellinen teksti)

Virallinen lehti nro L 225 , 12/08/1998 s. 0027 - 0028

KOMISSION PÄÄTÖS,tehty 20 päivänä toukokuuta 1998,Euroopan tason työmarkkinaosapuolten vuoropuhelua edistävien alakohtaisten neuvottelukomiteoiden perustamisesta (tiedoksiannettu numerolla K(1998) 2334) (ETA:n kannalta merkityksellinen teksti) (98/500/EY) EUROOPAN YHTEISÖJEN KOMISSIO, jokaottaa huomioon Euroopan yhteisön perustamissopimuksen,sekä katsoo, ettäperustamissopimuksen 118 b artiklassa määrätään, että komissio pyrkii Euroopan tasolla edistämään työmarkkinapuolten välistä vuoropuhelua, joka voi johtaa sopimussuhteisiin, jos osapuolet niin haluavat,yhteisön peruskirjan työntekijöiden sosiaalisista perusoikeuksista 12 kohdassa lausutaan, että työnantajilla ja työnantajajärjestöillä sekä työntekijäjärjestöillä olisi oltava kansallisen lainsäädännön ja käytännön mukaisin edellytyksin oikeus neuvotella ja tehdä työehtosopimuksia; työmarkkinaosapuolten välinen vuoropuhelu Euroopan tasolla, jota on kehitettävä, voi johtaa osapuolten halutessa sopimussuhteisiin varsinkin eri ammattien välisellä ja alakohtaisella tasolla,komissio sai voimakasta tukea kaikilta asiaan kuuluvilta osapuolilta sosiaalisen vuoropuhelun kehityksestä yhteisön tasolla 18 päivänä syyskuuta 1996 annetussa tiedonannossa (1) esitettyyn ehdotukseen vahvistaa alakohtaista kaikkien asianomaisten osapuolten vuoropuhelua,mainitusta komission tiedonannosta 18 päivänä heinäkuuta 1997 annetussa Euroopan parlamentin päätöslauselmassa (2) kehotetaan kiinnittämään erityistä huomiota alakohtaiseen työmarkkinaosapuolten vuoropuheluun, koska työllisyyteen liittyvää sääntelyä ja/tai sääntelyn purkamista eri aloilla voidaan parhaiten arvioida alakohtaisessa vuoropuhelussa,mainitusta komission tiedonannosta 29 päivänä tammikuuta 1997 annetussa talous- ja sosiaalikomitean lausunnossa (3) todettiin, että alakohtaisen yhteiskunnallisen vuoropuhelun on oltava tehokasta ja hyvin suunnattua,tilanne useissa jäsenvaltioissa osoittaa selvästi, että työmarkkinaosapuolten on tarpeen osallistua aktiivisesti keskusteluihin, jotka koskevat elin- ja työolojen parantamista niiden alalla; komissioon liitetty alakohtainen neuvottelukomitea on sopivin tapa varmistaa tällainen osallistuminen, koska sillä toteutetaan yhteisön tasolle edustava foorumi asiaan liittyvien sosiaalitaloudellisten etujen käsittelyä varten,komission olisi pyrittävä varmistamaan, että alakohtaisten neuvottelukomiteoiden kokoonpano ja toiminta edistävät naisten ja miesten välistä tasa-arvoa, janykyiset sekakomiteat olisi korvattava alakohtaisilla neuvottelukomiteoilla; sen vuoksi olisi kumottava päätökset, joilla kyseiset sekakomiteat on perustettu,ON PÄÄTTÄNYT SEURAAVAA:1 artikla Perustetaan alakohtaiset neuvottelukomiteat, jäljempänä "komiteat", niille aloille, joilla työmarkkinaosapuolet tekevät yhteisen hakemuksen osallistumisesta Euroopan tason vuoropuheluun ja joilla molempia työmarkkinapuolia edustavat järjestöt täyttävät seuraavat perusteet:a) ne edustavat eri ammattialoja tai ovat alakohtaisia ja organisoitu Euroopan tasollab) ne muodostuvat järjestöistä, jotka ovat tunnustettu ja olennainen osa jäsenvaltioiden työmarkkinaosapuolten rakenteita ja joilla on valtuudet neuvotella sopimuksista ja ovat mahdollisimman kattavasti edustettuina useassa jäsenvaltiossac) niillä on sovelias rakenne, jotta ne voivat tehokkaasti osallistua komiteoiden työhön.2 artikla Komitean on edustamallaan toiminta-alalla, jolle se on perustettu,a) neuvoteltava yhteisön tasoisesta kehityksestä, jolla on yhteiskunnallista vaikutusta, jab) kehitettävä ja edistettävä työmarkkinaosapuolten vuoropuhelua alakohtaisella tasolla.3 artikla Kunkin komitean kokouksiin osallistuvien työmarkkinaosapuolten edustajien määrä on enintään 40, ja työnantaja- ja työntekijäjärjestöillä on yhtä monta edustajaa.4 artikla Komissio kutsuu edustajat osallistumaan komiteoiden kokouksiin niiden työmarkkinajärjestöjen ehdotuksesta, jotka ovat tehneet 1 artiklan mukaisen hakemuksen.5 artikla 1. Jokainen komitea vahvistaa yhdessä komission kanssa työjärjestyksensä.2. Komiteoiden puheenjohtajana toimii työnantaja- tai työntekijäjärjestöjen edustaja taikka työnantaja- ja työntekijäjärjestöjen yhteisestä pyynnöstä komission edustaja.3. Komiteat kokoontuvat vähintään kerran vuodessa. Enintään 30 komitean kokoukseen osallistuvalle työmarkkinaosapuolten edustajalle maksetaan päiväraha ja matkakulut.4. Komissio tarkastelee säännöllisesti yhdessä työmarkkinaosapuolten kanssa alakohtaisten komiteoiden toimivuutta ja niiden toiminnan edistymistä eri aloilla.6 artikla Jos komissio on ilmoittanut komitealle keskusteltavana olevan aiheen olevan luottamuksellinen, komitean jäsenet eivät saa paljastaa mitään komitean tai sen sihteeristön kokouksissa saatuja tietoja sanotun kuitenkaan rajoittamatta perustamissopimuksen 214 artiklan määräyksiä.7 artikla 1. Korvataan alakohtaisilla neuvottelukomiteoilla nykyiset sekakomiteat seuraavasti:a) komission päätöksellä 87/467/ETY (4) perustettu meriliikenteen sekakomiteab) komission päätöksellä 90/449/ETY (5) perustettu siviili-ilmailun sekakomiteac) komission päätöksellä 80/991/ETY (6) perustettu sisävesiliikenteen sekakomitead) komission päätöksellä 85/516/ETY (7) perustettu maantiekuljetusten sekakomiteae) komission päätöksellä 85/13/ETY (8) perustettu rautateiden sekakomiteaf) komission päätöksellä 90/450/ETY (9) perustettu televiestinnän sekakomiteag) komission päätöksellä 74/442/ETY (10) perustettu maatalouden palkansaajien sosiaalisia ongelmia käsittelevä sekakomiteah) komission päätöksellä 74/441/ETY (11) perustettu merikalastuksen yhteiskunnallisia ongelmia käsittelelvä sekakomiteai) komission päätöksellä 94/595/ETY (12) perustettu postipalvelujen sekakomitea.Mainituilla päätöksillä perustetut komiteat toimivat siihen saakka, kun tällä päätöksellä perustetut alakohtaiset komiteat aloittavat toimintansa, kuitenkin viimeistään 31 päivänä joulukuuta 1998.2. Edellä 1 artiklan mukaisesti alakohtainen neuvottelukomitea korvaa myös muut epäviralliset työryhmät, joilla komissio on tähän saakka edistänyt vuoropuhelua tietyillä aloilla, jotka eivät ole kuuluneet sekakomiteoiden perustamisesta annetun komission päätöksen soveltamisalaan.3. Kumotaan 1 kohdan a-i alakohdassa mainitut päätökset 1 päivästä tammikuuta 1999 alkaen.Tehty Brysselissä 20 päivänä toukokuuta 1998.Komission puolestaPádraig FLYNNKomission jäsen(1) KOM(96) 448 lopullinen.(2) EYVL C 286, 22.9.1997, s. 338(3) EYVL C 89, 19.3.1997, s. 27(4) EYVL L 253, 4.9.1987, s. 20(5) EYVL L 230, 24.8.1990, s. 22(6) EYVL L 297, 6.11.1980, s. 28(7) EYVL L 317, 28.11.1985, s. 33(8) EYVL L 8, 10.1.1985, s. 26(9) EYVL L 230, 24.8.1990, s. 25(10) EYVL L 243, 5.9.1974, s. 22(11) EYVL L 243, 5.9.1974, s. 19(12) EYVL L 225, 31.8.1994, s. 31


title: Neuvoston päätös (EU) 2016/1022, annettu 17 päivänä kesäkuuta 2016, liiallisen alijäämän olemassaolosta Kyproksessa annetun päätöksen 2010/401/EU kumoamisesta

text:
               24.6.2016

               FI

               Euroopan unionin virallinen lehti

               L 166/14

         NEUVOSTON PÄÄTÖS (EU) 2016/1022,
   annettu 17 päivänä kesäkuuta 2016,
   liiallisen alijäämän olemassaolosta Kyproksessa annetun päätöksen 2010/401/EU kumoamisesta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 126 artiklan 12 kohdan,
   ottaa huomioon Euroopan komission suosituksen,
   sekä katsoo seuraavaa:

               (1)

               Neuvosto päätti komission suosituksen perusteella 13 päivänä heinäkuuta 2010 annetulla neuvoston päätöksellä 2010/401/EU (1) Euroopan unionin toiminnasta tehdyn sopimuksen (SEUT) 126 artiklan 6 kohdan nojalla, että Kyproksessa oli liiallinen alijäämä. Neuvosto totesi, että Kyproksen viranomaisten huhtikuussa 2010 ilmoittamien tietojen mukaan Kyproksen julkisen talouden alijäämä oli 6,1 prosenttia suhteessa BKT:hen vuonna 2009 eli enemmän kuin perussopimuksessa määrätty 3 prosentin viitearvo. Julkisen talouden bruttovelan ennakoitiin olevan 62 prosenttia suhteessa BKT:hen vuonna 2010 eli enemmän kuin perussopimuksessa määrätty 60 prosentin viitearvo.

               (2)

               Neuvosto antoi 13 päivänä heinäkuuta 2010 SEUT 126 artiklan 7 kohdan ja neuvoston asetuksen (EY) N:o 1467/97 (2) 3 artiklan 4 kohdan nojalla Kyprokselle komission suositukseen perustuvan suosituksen liiallisen alijäämän korjaamiseksi viimeistään vuonna 2012. Kyseinen neuvoston suositus julkistettiin.

               (3)

               Komissio tuli 27 päivänä tammikuuta 2011 siihen tulokseen, että tuolloin käytettävissä olevien tietojen perusteella Kypros oli toteuttanut toimia, joiden ansiosta se oli edistynyt riittävästi liiallisen alijäämän korjaamisessa neuvoston asettamassa määräajassa. Komissio vahvisti 11 päivänä tammikuuta 2012 uudelleen, että Kypros oli toteuttanut tuloksellisia toimia korjatakseen liiallisen alijäämän oikea-aikaisesti ja kestävästi.

               (4)

               Kyproksen viranomaiset pyysivät unionilta, niiltä jäsenvaltioilta, joiden rahayksikkö on euro, ja Kansainväliseltä valuuttarahastolta rahoitustukea, jolla edistettäisiin Kyproksen talouden paluuta kestävän kasvun uralle. Neuvosto hyväksyi 25 päivänä huhtikuuta 2013 päätöksen 2013/236/EU (3) Kyprokselle osoitetuista erityistoimista rahoitusvakauden ja kestävän kasvun palauttamiseksi. Samanaikaisesti Kyprokselle myönnettiin rahoitustukea Euroopan vakausmekanismista. Tässä yhteydessä Kyproksen viranomaiset ja Euroopan vakausmekanismin puolesta toiminut komissio allekirjoittivat 26 päivänä huhtikuuta 2013 erityisiä talouspoliittisia ehtoja koskevan yhteisymmärryspöytäkirjan.

               (5)

               Neuvosto totesi 16 päivänä toukokuuta 2013 asetuksen (EY) N:o 1467/97 3 artiklan 5 kohdan mukaisesti, että Kypros oli toteuttanut tuloksellisia toimia mutta että odottamattomat haitalliset taloudelliset tapahtumat olivat vaikuttaneet erityisen epäsuotuisasti julkiseen talouteen 13 päivänä heinäkuuta 2010 annetun neuvoston suosituksen jälkeen. Tämän vuoksi neuvosto katsoi komission suosituksen perusteella, että asetuksen (EY) N:o 1467/97 3 artiklan 5 kohdassa säädetyt edellytykset olivat täyttyneet, ja antoi perussopimuksen 126 artiklan 7 kohdan nojalla Kyprokselle uuden suosituksen liiallisen alijäämän tilanteen lopettamiseksi viimeistään vuonna 2016.

               (6)

               Komissio katsoi 6 päivänä syyskuuta 2013, että Kypros oli toteuttanut neuvoston 16 päivänä toukokuuta 2013 antaman suosituksen mukaisesti tuloksellisia toimia liiallisen alijäämän korjaamiseksi vuoteen 2016 mennessä.

               (7)

               Euroopan parlamentin ja neuvoston asetuksen (EU) N:o 472/2013 (4) 10 artiklan 2 kohdan a alakohdan mukaisesti Kypros vapautettiin toimittamasta liiallista alijäämää koskevan menettelyn mukaisia erillisiä kertomuksia, ja sen sijaan se raportoi tilanteestaan makrotalouden sopeutusohjelman puitteissa.

               (8)

               Kypros irtautui maaliskuussa 2016 kolmivuotisesta makrotalouden sopeutusohjelmastaan, jonka osana pantiin täytäntöön kunnianhimoinen uudistussuunnitelma ja joka osaltaan myötävaikutti rahoitusvakauden varmistamiseen, julkisen talouden kohentumiseen ja palaamiseen kestävän talouskasvun uralle.

               (9)

               Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyn liiallisia alijäämiä koskevasta menettelystä tehdyn pöytäkirjan (N:o 12) 4 artiklan mukaan komissio toimittaa menettelyn täytäntöönpanoa varten tarvittavat tiedot. Pöytäkirjan soveltamisen osana jäsenvaltioiden on neuvoston asetuksen (EY) N:o 479/2009 (5) 3 artiklan mukaisesti annettava tiedot julkisen talouden alijäämistä ja veloista ja muista asiaan liittyvistä muuttujista kahdesti vuodessa eli ennen 1 päivää huhtikuuta ja ennen 1 päivää lokakuuta.

               (10)

               Neuvoston antaa päätöksen liiallisen alijäämän olemassaoloa koskevan päätöksen kumoamisesta asiasta annettujen tietojen perusteella. Liiallisen alijäämän olemassaoloa koskeva päätös kumotaan lisäksi ainoastaan, jos alijäämä ei komission ennusteiden mukaan ennustejaksolla ylitä perussopimuksessa määrättyä 3 prosentin viitearvoa suhteessa BKT:hen (6).

               (11)

               Niiden tietojen perusteella, jotka komissio (Eurostat) on asetuksen (EY) N:o 479/2009 14 artiklan mukaisesti toimittanut saatuaan Kyprokselta ilmoituksen huhtikuussa 2016, sekä vuoden 2016 vakausohjelman ja komission kevään 2016 talousennusteen perusteella voidaan tehdä seuraavat päätelmät:

                           —

                           Vuonna 2015 julkisen talouden alijäämä oli 1 prosenttia suhteessa BKT:hen, eli se alitti perussopimuksessa määrätyn 3 prosentin viitearvon suhteessa BKT:hen vuotta ennen neuvoston asettamaa määräaikaa. Tämä parannus perustui julkisen talouden vakauttamiseen ja siihen, että rahoitusalan vakauttamistoimenpiteistä johtuva kertaluonteinen vaikutus, joka kohdistui vuoden 2014 alijäämään, lakkasi.

                           —

                           Kyproksen hallituksen 13 päivänä toukokuuta 2016 toimittaman vakausohjelman mukaan tavoiteltu julkisen talouden alijäämä on 0,4 prosenttia suhteessa BKT:hen vuonna 2016 ja 0,5 prosenttia suhteessa BKT:hen vuonna 2017. Komission kevään 2016 talousennusteen mukaan julkisen talouden rahoitusasema on – 0,4 prosenttia suhteessa BKT:hen vuonna 2016 ja 0 prosenttia vuonna 2017, jos politiikka säilyy muuttumattomana. Tämän vuoksi alijäämän odotetaan ennustejaksolla pysyvän alle perussopimuksessa määrätyn 3 prosentin viitearvon suhteessa BKT:hen.

                           —

                           Komission arvion mukaan rakenteellinen rahoitusasema eli julkisen talouden suhdannekorjattu rahoitusasema, jossa ei ole otettu huomioon kertaluonteisia eikä muita väliaikaisia toimenpiteitä, on parantunut 6,6 prosenttia suhteessa BKT:hen ajalla 2013–2015.

                           —

                           Julkisen talouden bruttovelka suhteessa BKT:hen kasvoi vuoden 2013 luvusta 102,5 prosenttia 108,9 prosenttiin vuonna 2015, mikä johtui rahoitusalalle myönnetystä julkisesta tuesta ja nimellisen BKT:n supistumisesta. Komission kevään 2016 talousennusteen mukaan julkisen talouden bruttovelan odotetaan pysyvän vakaana vuonna 2016 ja supistuvan 105,4 prosenttiin suhteessa BKT:hen vuonna 2017, mikä johtuu lähinnä nimellisen BKT:n kasvusta.

               (12)

               Kyprokseen sovelletaan vuodesta 2016 eli liiallisen alijäämän korjaamista seuraavasta vuodesta alkaen vakaus- ja kasvusopimuksen ennaltaehkäisevää osiota, ja Kyproksen olisi varmistettava, että se saavuttaa julkisen talouden keskipitkän aikavälin tavoitteensa, myös menojen kasvulle asetetun vertailuarvon osalta, ja että se edistyy riittävällä tavalla velkakriteerin noudattamisessa asetuksen (EY) N:o 1467/97 2 artiklan 1a kohdan mukaisesti. Kyproksen odotetaan tässä yhteydessä todennäköisesti noudattavan keskipitkän aikavälin tavoitettaan vuonna 2016 mutta poikkeavan siitä jonkin verran vuonna 2017. Kyproksen rakenteellisen rahoitusaseman ennustetaan heikkenevän enemmän, kuin on sallittua väliaikaisen velkasäännön mukaan. Tämän vuoksi vuonna 2017 on toteutettava lisätoimenpiteitä.

               (13)

               Neuvoston päätös liiallisen alijäämän olemassaolosta on kumottava SEUT 126 artiklan 12 kohdan nojalla, kun liiallinen alijäämä jäsenvaltiossa, jota asia koskee, on neuvoston käsityksen mukaan korjattu.

               (14)

               Neuvoston käsityksen mukaan Kyproksen liiallinen alijäämä on korjattu, ja näin ollen päätös 2010/401/EU olisi kumottava,

         ON HYVÄKSYNYT TÄMÄN PÄÄTÖKSEN:
   1 artikla
   Kokonaistilanteen arviointi osoittaa, että Kyproksen liiallisen alijäämän tilanne on korjattu.
   2 artikla
   Kumotaan päätös 2010/401/EU.
   3 artikla
   Tämä päätös on osoitettu Kyproksen tasavallalle.

      Tehty Luxemburgissa 17 päivänä kesäkuuta 2016.

            Neuvoston puolesta

            Puheenjohtaja

         J. R. V. A. DIJSSELBLOEM

      (1)  Neuvoston päätös 2010/401/EU, annettu 13 päivänä heinäkuuta 2010, liiallisen alijäämän olemassaolosta Kyproksessa (EUVL L 186, 20.7.2010, s. 30).

      (2)  Neuvoston asetus (EY) N:o 1467/97, annettu 7 päivänä heinäkuuta 1997, liiallisia alijäämiä koskevan menettelyn täytäntöönpanon nopeuttamisesta ja selkeyttämisestä (EYVL L 209, 2.8.1997, s. 6).

      (3)  Neuvoston päätös 2013/236/EU, annettu 25 päivänä huhtikuuta 2013, Kyprokselle osoitetuista erityistoimista rahoitusvakauden ja kestävän kasvun palauttamiseksi (EUVL L 141, 28.5.2013, s. 32).

      (4)  Euroopan parlamentin ja neuvoston asetus (EU) N:o 472/2013, annettu 21 päivänä toukokuuta 2013, rahoitusvakautensa osalta vakavissa vaikeuksissa olevien tai vakavien vaikeuksien uhasta kärsivien euroalueen jäsenvaltioiden talouden ja julkisen talouden valvonnan tiukentamisesta (EUVL L 140, 27.5.2013, s. 1).

      (5)  Neuvoston asetus (EY) N:o 479/2009, annettu 25 päivänä toukokuuta 2009, Euroopan yhteisön perustamissopimukseen liitetyn liiallisia alijäämiä koskevasta menettelystä tehdyn pöytäkirjan soveltamisesta (EUVL L 145, 10.6.2009, s. 1).

      (6)  Vastaa 3 päivänä syyskuuta 2012 hyväksyttyjä vakaus- ja kasvusopimuksen täytäntöönpanoa koskevia vaatimuksia sekä vakaus- ja lähentymisohjelmien muotoa ja sisältöä koskevia ohjeita. Katso: http://ec.europa.eu/economy_finance/economic_governance/sgp/pdf/coc/code_of_conduct_en.pdf


title: Neuvoston päätös 2010/694/YUTP, annettu 17 päivänä marraskuuta 2010 , tiettyjen palestiinalaisten tilapäisestä vastaanottamisesta Euroopan unionin jäsenvaltioissa

text:
               19.11.2010

               FI

               Euroopan unionin virallinen lehti

               L 303/13

         NEUVOSTON PÄÄTÖS 2010/694/YUTP,
   annettu 17 päivänä marraskuuta 2010,
   tiettyjen palestiinalaisten tilapäisestä vastaanottamisesta Euroopan unionin jäsenvaltioissa
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 29 artiklan,
   sekä katsoo seuraavaa:

               (1)

               Neuvosto hyväksyi 27 päivänä lokakuuta 2009 tiettyjen palestiinalaisten tilapäistä vastaanottamista Euroopan unionin jäsenvaltioissa koskevan yhteisen kannan 2009/787/YUTP (1), jolla jatkettiin kyseisten palestiinalaisten tiettyjen palestiinalaisten tilapäisestä vastaanottamista Euroopan unionin jäsenvaltioissa 21 päivänä toukokuuta 2002 hyväksytyssä yhteisessä kannassa 2002/400/YUTP (2) tarkoitettujen jäsenvaltioiden alueelle saapumista ja siellä oleskelua koskevien kansallisten lupien voimassaoloaikaa 12 kuukaudella.

               (2)

               Neuvosto katsoo yhteisen kannan 2002/400/YUTP soveltamisen arvioinnin perusteella, että kyseisten lupien voimassaoloaikaa on tarkoituksenmukaista jatkaa edelleen 12 kuukaudella,

         ON HYVÄKSYNYT TÄMÄN PÄÄTÖKSEN:
   1 artikla
   Yhteisen kannan 2002/400/YUTP 2 artiklassa tarkoitetut jäsenvaltiot jatkavat kyseisen yhteisen kannan 3 artiklan mukaisesti alueelleen saapumista ja siellä oleskelua varten myönnettyjen kansallisten lupien voimassaoloaikaa 12 kuukaudella.
   2 artikla
   Neuvosto arvioi yhteisen kannan 2002/400/YUTP soveltamista kuuden kuukauden kuluessa tämän päätöksen hyväksymisestä.
   3 artikla
   Tämä päätös tulee voimaan päivänä, jona se hyväksytään.

      Tehty Brysselissä 17 päivänä marraskuuta 2010.

            Neuvoston puolesta

            Puheenjohtaja

         D. REYNDERS

      (1)  EUVL L 281, 28.10.2009, s. 6.

      (2)  EYVL L 138, 28.5.2002, s. 33.


title: 2011/567/EU: Euroopan parlamentin päätös, annettu 10 päivänä toukokuuta 2011 , Euroopan unionin elinten käännöskeskuksen varainhoitovuoden 2009 tilien päättämisestä

text:
               27.9.2011

               FI

               Euroopan unionin virallinen lehti

               L 250/129

         EUROOPAN PARLAMENTIN PÄÄTÖS,
   annettu 10 päivänä toukokuuta 2011,
   Euroopan unionin elinten käännöskeskuksen varainhoitovuoden 2009 tilien päättämisestä
   (2011/567/EU)
   EUROOPAN PARLAMENTTI, joka

               —

               ottaa huomioon Euroopan unionin elinten käännöskeskuksen lopullisen tilinpäätöksen varainhoitovuodelta 2009,

               —

               ottaa huomioon tilintarkastustuomioistuimen kertomuksen Euroopan unionin elinten käännöskeskuksen tilinpäätöksestä varainhoitovuodelta 2009 sekä keskuksen vastaukset (1),

               —

               ottaa huomioon neuvoston 15. helmikuuta 2011 antaman suosituksen (05892/2011 – C7-0052/2011),

               —

               ottaa huomioon EY:n perustamissopimuksen 276 artiklan ja Euroopan unionin toiminnasta tehdyn sopimuksen 319 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan,

               —

               ottaa huomioon Euroopan unionin elinten käännöskeskuksen perustamisesta 28. marraskuuta 1994 annetun neuvoston asetuksen (EY) N:o 2965/94 (3) ja erityisesti sen 14 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19. marraskuuta 2002 annetun komission asetuksen (EY, Euratom) N:o 2343/2002 (4) ja erityisesti sen 94 artiklan,

               —

               ottaa huomioon työjärjestyksen 77 artiklan ja liitteen VI,

               —

               ottaa huomioon talousarvion valvontavaliokunnan mietinnön (A7-0119/2011),

               1.

               hyväksyy Euroopan unionin elinten käännöskeskuksen varainhoitovuoden 2009 tilien päättämisen;

               2.

               kehottaa puhemiestä välittämään tämän päätöksen Euroopan unionin elinten käännöskeskuksen johtajalle, neuvostolle, komissiolle ja tilintarkastustuomioistuimelle sekä huolehtimaan sen julkaisemisesta Euroopan unionin virallisessa lehdessä (L-sarja).

            Puhemies

         Jerzy BUZEK

            Pääsihteeri

         Klaus WELLE

      (1)  EUVL C 338, 14.12.2010, s. 119.

      (2)  EYVL L 248, 16.9.2002, s. 1.

      (3)  EYVL L 314, 7.12.1994, s. 1.

      (4)  EYVL L 357, 31.12.2002, s. 72.


Avis juridique important

|

41997D0635

97/635/EHTY: Neuvostossa kokoontuneiden jäsenvaltioiden hallitusten edustajien päätös, tehty 24 päivänä syyskuuta 1997, Kazakstaniin sovellettavista tietyistä toimenpiteistä tiettyjen, EHTY:n perustamissopimuksessa tarkoitettujen terästuotteiden kaupassa

Virallinen lehti nro L 268 , 01/10/1997 s. 0028 - 0030

NEUVOSTOSSA KOKOONTUNEIDEN JÄSENVALTIOIDEN HALLITUSTEN EDUSTAJIEN PÄÄTÖS,tehty 24 päivänä syyskuuta 1997,Kazakstaniin sovellettavista tietyistä toimenpiteistä tiettyjen, EHTY:n perustamissopimuksessa tarkoitettujen terästuotteiden kaupassa (97/635/EHTY) NEUVOSTOSSA KOKOONTUNEIDEN EUROOPAN HIILI- JA TERÄSYHTEISÖN JÄSENVALTIOIDEN HALLITUSTEN EDUSTAJAT,yhteisymmärryksessä komission kanssa,OVAT PÄÄTTÄNEET SEURAAVAA:1 artikla Kazakstanista peräisin olevien, EHTY:n perustamissopimuksen liitteessä I lueteltujen terästuotteiden kaikkiin jäsenvaltioihin suuntautuva tuonti tulee luvanvaraiseksi 1 päivästä lokakuuta 31 päivään joulukuuta 1997. Tuontilupa myönnetään vain 2 artiklassa määritellyin ehdoin. Kazakstanista peräisin olevien terästuotteiden, joita koskee yksi tai useampi ennen tämän päätöksen voimaantulopäivämäärää myönnetty valvonta-asiakirja ja jotka olivat jo matkalla yhteisöön ennen mainittua päivämäärää, tuonti on sallittu ilman autonomiseen kiintiöön kuuluviin tuotteisiin sovellettavaa asiakirjaa tai lupaa.2 artikla Määrät, joiden tuontiin annetaan lupa, vahvistetaan koko yhteisössä jokaisen tuoteryhmän osalta liitteessä II olevien kiintiöiden mukaisesti.3 artikla Jäsenvaltiot myöntävät tuontiluvat ja ilmoittavat siitä komissiolle välittömästi. Komissio ilmoittaa määrien käyttöasteesta kaikille jäsenvaltioille säännöllisesti.Jäsenvaltiot ja komissio toimivat yhteistyössä sen varmistamiseksi, ettei näitä määriä ylitetä.4 artikla Tämä päätös tulee voimaan päivänä, jona se julkaistaan Euroopan yhteisöjen virallisessa lehdessä.Sitä sovelletaan 1 päivästä lokakuuta 1997.Tehty Brysselissä 24 päivänä syyskuuta 1997.J. POOSPuheenjohtajaLIITE I (1997)SA. Levyvalmisteet SA1. Kelat7208 10 007208 25 007208 26 007208 27 007208 36 007208 37 107208 37 907208 38 107208 38 907208 39 107208 39 907211 14 107211 19 207219 11 007219 12 107219 12 907219 13 107219 13 907219 14 107219 14 907225 19 107225 20 207225 30 00SA2. Painavat levyt7208 40 107208 51 107208 51 307208 51 507208 51 917208 51 997208 52 107208 52 917208 52 997208 53 107211 13 00SA3. Muut levyvalmisteet7208 40 907208 53 907208 54 107208 54 907208 90 107209 15 007209 16 107209 16 907209 17 107209 17 907209 18 107209 18 917209 18 997209 25 007209 26 107209 26 907209 27 107209 27 907209 28 107209 28 907209 90 107210 11 107210 12 117210 12 197210 20 107210 30 107210 41 107210 49 107210 50 107210 61 107210 69 107210 70 317210 70 397210 90 317210 90 337210 90 387211 14 907211 19 907211 23 107211 23 517211 29 207211 90 117212 10 107212 10 917212 20 117212 30 117212 40 107212 40 917212 50 317212 50 517212 60 117212 60 917219 21 107219 21 907219 22 107219 22 907219 23 007219 24 007219 31 007219 32 107219 32 907219 33 107219 33 907219 34 107219 34 907219 35 107219 35 907225 40 80SB. Pitkät valmisteet SB1. Palkit7207 19 317207 20 717216 31 117216 31 197216 31 917216 31 997216 32 117216 32 197216 32 917216 32 997216 33 107216 33 90SB2. Valssilanka7213 10 007213 20 007213 91 107213 91 207213 91 417213 91 497213 91 707213 91 907213 99 107213 99 907221 00 107221 00 907227 10 007227 20 007227 90 107227 90 507227 90 95SB3. Muut pitkät valmisteet7207 19 117207 19 147207 19 167207 20 517207 20 557207 20 577214 20 007214 30 007214 91 107214 91 907214 99 107214 99 317214 99 397214 99 507214 99 617214 99 697214 99 807214 99 907215 90 107216 10 007216 21 007216 22 007216 40 107216 40 907216 50 107216 50 917216 50 997216 99 107218 99 207222 11 117222 11 197222 11 217222 11 297222 11 917222 11 997222 19 107222 19 907222 30 107222 40 107222 40 307224 90 317224 90 397228 10 107228 10 307228 20 117228 20 197228 20 307228 30 207228 30 417228 30 497228 30 617228 30 697228 30 707228 30 897228 60 107228 70 107228 70 317228 80 107228 80 907301 10 00LIITE II KIINTIÖT >TAULUKON PAIKKA>


title: Neuvoston päätös, annettu 21 päivänä lokakuuta 2010 , sosiaaliturvajärjestelmien yhteensovittamista käsittelevän neuvoa-antavan komitean jäsenten ja varajäsenten nimittämisestä

text:
               27.10.2010

               FI

               Euroopan unionin virallinen lehti

               C 290/5

         NEUVOSTON PÄÄTÖS,
   annettu 21 päivänä lokakuuta 2010,
   sosiaaliturvajärjestelmien yhteensovittamista käsittelevän neuvoa-antavan komitean jäsenten ja varajäsenten nimittämisestä
   2010/C 290/02
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon sosiaaliturvajärjestelmien yhteensovittamisesta 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 883/2004 (1) ja erityisesti sen 75 artiklan,
   ottaa huomioon jäsenvaltioiden hallitusten neuvostolle esittämät ehdokasluettelot,
   sekä katsoo seuraavaa:

               (1)

               Neuvosto perusti asetuksella (EY) N:o 883/2004 sosiaaliturvajärjestelmien yhteensovittamista käsittelevän neuvoa-antavan komitean.

               (2)

               Asetuksessa (EY) N:o 883/2004, jolla perustetaan sosiaaliturvajärjestelmien yhteensovittamista käsittelevä neuvoa-antava komitea, ei määritellä jäsenten ja varajäsenten toimikautta. Neuvoston olisi siksi päätöksessään jäsenten ja varajäsenten nimittämisestä määriteltävä heidän toimikautensa pituus. Tarpeettoman hallinnollisen rasitteen välttämiseksi toimikauden olisi oltava riittävän pitkä ottaen myös huomioon, että tämänkaltaiset neuvoa-antavat komiteat kokoontuvat yleensä vain kerran tai kaksi kertaa vuodessa. Komitean koko jäsenkunnan liian usein tapahtuva vaihtuminen voidaan välttää viiden vuoden pituisella toimikaudella,

         ON HYVÄKSYNYT TÄMÄN PÄÄTÖKSEN:
   1 artikla
   Nimitetään seuraavat henkilöt sosiaaliturvajärjestelmien yhteensovittamista käsittelevän neuvoa-antavan komitean jäseniksi ja varajäseniksi 20 päivänä lokakuuta 2010 alkavaksi ja 19 päivänä lokakuuta 2015 päättyväksi toimikaudeksi:
   I.   HALLITUSTEN EDUSTAJAT

               Maa

               Jäsenet

               Varajäsenet

               Belgia

               Keyina MPEYE

               Alix GEYSELS

               Bulgaria

               Dobrinka BONEVA

               Eva TOSHEVA

               Tšekki

               Jiří BAUER

               Gabriela PIKOROVÁ

               Tanska

               Vibeke DALBRO

               Karin MØHL LARSEN

               Saksa

               Helmut WEBER

               Matthias HAUSCHILD

               Viro

               Evelyn HALLIKA

               Inga PRONINA

               Irlanti

               Kreikka

               Anna RIZOU

               Ionna BOUZALAKOU

               Espanja

               Marta Lucía VIVES CABALLERO

               Ainhoa LÓPEZ DE GOICOECHEA URZAINQUI

               Ranska

               Christiane LABALME

               Jean-Claude FILLON

               Italia

               Kypros

               Nicolas ARTEMIS

               Andreas KYRIAKIDES

               Latvia

               Jana MUIŽNIECE

               Reinis JOKSTS

               Liettua

               Mariana ŽIUKIENĖ

               Romalda BARANAUSKIENĖ

               Luxemburg

               Claude EWEN

               Romain EWERT

               Unkari

               Malta

               Alankomaat

               Itävalta

               Manfred PÖLTL

               Heinz WITTMANN

               Puola

               Grażyna SYPNIEWSKA

               Elżbieta TOMASZEWSKA

               Portugali

               José Nuno RANGEL CID PROENÇA

               Elisabete Maria SOUSA SILVEIRA

               Romania

               Adriana STOINEA

               Raluca LUCHIAN

               Slovenia

               Alenka ŽAGAR

               Zvezdana VEBER-HARTMAN

               Slovakia

               Jaroslav KOVÁČ

               Etela KISSOVÁ

               Suomi

               Carin LINDQVIST-VIRTANEN

               Pasi MUSTONEN

               Ruotsi

               Lena MALMBERG

               Gunnel VILÉN

               Yhdistynyt kuningaskunta

               Fiona KILPATRICK

               Ute CHATTERJEE

   II.   TYÖNTEKIJÄJÄRJESTÖJEN EDUSTAJAT

               Maa

               Jäsenet

               Varajäsenet

               Belgia

               Koen MEESTERS

               Estelle CEULEMANS

               Bulgaria

               Assia GONEVA

               Velichka MIKOVA

               Tšekki

               Jaroslava BAUEROVÁ

               Helena ČORNEJOVÁ

               Tanska

               Michael JACOBSEN

               Christian SØLYST

               Saksa

               Robert NAZAREK

               Max EPPELEIN

               Viro

               Kaja TOOMSALU

               Margo KIKAS

               Irlanti

               Kreikka

               Espanja

               Carlos BRAVO FERNÁNDEZ

               Ana María CORRAL JUAN

               Ranska

               Pierre Yves CHANU

               Abdou ALI MOHAMED

               Italia

               Kypros

               Nicos GREGORIOU

               Nicos EPISTITHIOU

               Latvia

               Irīna HOMKO

               Nataļja MICKEVIČA

               Liettua

               Vydas PUSKEPALIS

               Ričardas GARUOLIS

               Luxemburg

               Eduardo DIAS

               Vincent JACQUET

               Unkari

               Malta

               Alankomaat

               Itävalta

               Martina THOMASBERGER

               Dinah DJALINOUS-GLATZ

               Puola

               Elżbieta TAMBORSKA

               Katarzyna SOSNOWSKA

               Portugali

               Ana Cecília SENA SIMÕES

               Ana Paula BERNARDO

               Romania

               Slovenia

               Goran LUKIČ

               Aljoša ČEČ

               Slovakia

               Mária SVOREŇOVÁ

               Zdena DVORANOVÁ

               Suomi

               Jarmo PÄTÄRI

               Heli PUURA

               Ruotsi

               Ellen NYGREN

               Samuel ENGBLOM

               Yhdistynyt kuningaskunta

               Richard EXELL

               Sean BAMFORD

   III.   TYÖNANTAJAJÄRJESTÖJEN EDUSTAJAT

               Maa

               Jäsenet

               Varajäsenet

               Belgia

               Monica DE JONGHE

               Hilde THYS

               Bulgaria

               Rumen RADEV

               Teodor DECHEV

               Tšekki

               Luděk MAZUCH

               Jiří SVOBODA

               Tanska

               Flemming DREESEN

               Henning GADE

               Saksa

               Angela SCHNEIDER-BODIEN

               Susanne LEXA

               Viro

               Victoria METS

               Katrin TRUVE

               Irlanti

               Kreikka

               Espanja

               Pilar IGLESIAS VALCARCE

               Roberto SUÁREZ SANTOS

               Ranska

               Italia

               Kypros

               Lena PANAYIOTOU

               Emilios MICHAEL

               Latvia

               Anita LĪCE

               Dace ŠAITERE

               Liettua

               Danukas ARLAUSKAS

               Dovilė BAŠKYTĖ

               Luxemburg

               Unkari

               Malta

               Alankomaat

               Itävalta

               Ruth TAUDES

               Ruth LIST

               Puola

               Małgorzata RUSEWICZ

               Zbigniew ŻUREK

               Portugali

               Cristina NAGY MORAIS

               Nuno BERNARDO

               Romania

               Slovenia

               Tomaž BERNIK

               Maja SKORUPAN

               Slovakia

               Jozef ORGONÁŠ

               Milan CHÚPEK

               Suomi

               Johan ÅSTRÖM

               Mikko RÄSÄNEN

               Ruotsi

               Sofia BERGSTRÖM

               Catharina BÄCK

               Yhdistynyt kuningaskunta

               Neil CARBERRY

               Ben DIGBY

         2 artikla
   Neuvosto nimittää myöhemmin jäsenet ja varajäsenet, joita ei ole vielä esitetty.
   3 artikla
   Tämä päätös tulee voimaan päivänä, jona se hyväksytään.

      Tehty Luxemburgissa 21 päivänä lokakuuta 2010.

            Neuvoston puolesta

            Puheenjohtaja

         J. MILQUET

      (1)  EUVL L 166, 30.4.2004, s. 1.


Avis juridique important

|

31983D0200

83/200/ETY: Neuvoston päätös, tehty 19 päivänä huhtikuuta 1983, komission valtuuttamisesta ottamaan lainoja yhteisön uudella välineellä investointien edistämiseksi yhteisössä

Virallinen lehti nro L 112 , 28/04/1983 s. 0026 - 0027 Suomenk. erityispainos Alue 10 Nide 1 s. 0030  Espanjank. erityispainos: Luku 10 Nide 1 s. 0096  Ruotsink. erityispainos Alue 10 Nide 1 s. 0030  Portugalink. erityispainos: Luku 10 Nide 1 s. 0096

NEUVOSTON PÄÄTÖS,tehty 19 päivänä huhtikuuta 1983,komission valtuuttamisesta ottamaan lainoja yhteisön uudella välineellä investointien edistämiseksi yhteisössä (83/200/ETY)EUROOPAN YHTEISÖJEN NEUVOSTO, jokaottaa huomioon Euroopan talousyhteisön perustamissopimuksen ja erityisesti sen 235 artiklan,ottaa huomioon komission ehdotuksen (),ottaa huomioon edustajakokouksen lausunnon (),ottaa huomioon talous- ja sosiaalikomitean lausunnon (),sekä katsoo, ettäkoska investoinnit ovat avainasemassa kasvun nopeuttamisessa, tuotantorakenteiden sopeuttamisessa ja työttömyysongelman ratkaisemisessa kestävällä tavalla, olisi yhteisön luottovälineitä lujitettava investointien hyväksi ottaen huomioon tulevaisuuden alat,niiden olemassa olevien yhteisön rahoituslaitosten ja elinten rinnalla, joiden toimintaa on lujitettava, on taloudellisen toiminnan virkistämiseksi ja yhteisten politiikkojen tukemiseksi aiheellista jatkaa ja vahvistaa rahoitustoimintaa yhteisön uudella rahoitusvälineellä, joka luotiin komission valtuuttamisesta ottamaan lainoja investointien edistämiseksi yhteisössä tehdyillä päätöksillä 78/870/ETY () ja 82/169/ETY (),yhteisön toimet edistävät edelleen yhteisöön investoimista ja niillä on todellinen kannustava ja rahataloudellinen merkitys, joka ulottuu paljon näennäistä vaikutustaan kauemmas, mikä lähentää talouskehityksiä jäsenvaltioissa,pääomamarkkinat tarjoavat huomattavia voimavaroja, joita voitaisiin irrottaa investointien rahoittamiseen yhteisössä,yhteisöllä sinänsä on oma luottoarvonsa, jota sen on käytettävä mahdollisimman hyvin hyödyksi, jotta nämä investoinnit saavat lisää kannatusta Euroopassa ja jotta yhteisön tasolla päätetyt politiikat saavat tukea, jaEuroopan investointipankki on ilmoittanut olevansa valmis osallistumaan tämän päätöksen täytäntöönpanoon,ON TEHNYT TÄMÄN PÄÄTÖKSEN:1 artiklaKomissio valtuutetaan ottamaan Euroopan talousyhteisön puolesta yhteisön uudella välineellä lainaa, jonka pääoma on enintään kolme miljardia ecua.Näillä varoilla lainoitetaan investointihankkeita, joilla edistetään talouspolitiikkojen lähentämistä ja yhtenäisyyttä jäsenvaltioissa sekä yhteisön taloudellisen kilpailukyvyn vahvistamista mukaan lukien uuden teknologian ja uutuustuotteiden jakelun.Näiden hankkeiden on oltava niiden yhteisön ensisijaisten tavoitteiden mukaiset, joita yhteisöllä on pääoman, energian, infrastruktuurirakentamisen sekä erityisesti pienten ja keskisuurten yritysten investointien rahoituksen alalla, teollisuuden ja muun tuotannon aloilla ottaen huomioon muun muassa niiden alueelliset vaikutukset ja tarpeen taistella työttömyyttä vastaan.Tätä välinettä voidaan käyttää erillisenä tai yhdessä yhteisön muiden rahoitusvälineiden kanssa.2 artiklaLaina otetaan erinä.Neuvosto antaa määräenemmistöllä komission ehdotuksesta luvan lainaerille ja vahvistaa hankkeiden kelpoisuuden suuntaviivat.Komissio päättää hankkeiden kelpoisuudesta näin vahvistettujen suuntaviivojen mukaisesti.Komissio ottaa lainaa pääomamarkkinoilta erissä, joihin sillä on valtuutus.3 artiklaRahayksikkö on sama lainanotossa ja vastaavassa lainanannossa.Pääoman takaisinmaksun, korkotason ja koronmaksun ehdot vahvistetaan siten, että ne kattavat sekä lainanotto- että lainanantotoimien toteuttamisen ja täytäntöönpanon kustannukset.4 artiklaKomissio neuvottelee yhteisölle edullisimmat lainaehdot pääomamarkkinoiden olosuhteet huomioon ottaen sekä laina-ajan pituuden ja lainaehtojen muiden yksityiskohtaisten sääntöjen mukaisesti. Lainatut varat siirretään Euroopan investointipankkiin, joka tarvittaessa sijoittaa ne väliaikaisesti.Jos lainan rahayksikkö tai rahayksikkö, jossa laina saajalle maksetaan tai laina maksetaan takaisin, on jäsenvaltion rahayksikkö, lainaa ei voi ottaa kuin tämän valtion toimivaltaisten viranomaisten suostumuksella.5 artiklaEuroopan investointipankille annetaan valtakirja tämän päätöksen mukaisesti toimeenpantavien lainojen myöntämisestä ja hoidosta. Siitä tehdään yhteistyösopimus komission ja pankin välillä. Pankki suorittaa tähän valtakirjaan liittyvät toimet yhteisön puolesta, yhteisön lukuun ja yhteisön riskillä.Komissio päättää 2 artiklan mukaisesti hankkeiden kelpoisuudesta. Hankkeista, joista komissio on tehnyt myönteisen päätöksen, pankki antaa lausunnon lainan myöntämisestä ja ehdoista perussäännössään määrättyjen menettelytapojen ja yleisten harkintaperusteiden mukaisesti.Tässä päätöksessä määrättyjen lainojen panemiseksi täytäntöön: P lainahakemukset lähetetään samanaikaisesti komissiolle ja pankille joko suoraan tai jäsenvaltion välityksellä, P komissio ja pankki allekirjoittavat lainasopimukset.6 artiklaKomissio ilmoittaa puolivuosittain neuvostolle ja Euroopan parlamentille erien käyttötilanteen. Viimeistään silloin kun allekirjoitettujen lainojen yhteismäärä vastaa kahta kolmannesta tästä erästä, komissio ilmoittaa suunnitelmansa uuden erän suuruudesta ja käyttötarkoituksesta.7 artiklaKomissio ilmoittaa puolivuosittain neuvostolle ja Euroopan parlamentille lainanottoja lainanantotoimien tulot ja menot sekä esittää samanaikaisesti arvion yhteisön uuden välineen kaikinpuolisesta toiminnasta.8 artiklaKomission rahoituksen valvonta sekä tilintarkastus toteutetaan Euroopan yhteisöjen yleiseen talousarvioon sovellettavan varainhoitoasetuksen mukaisesti.Tehty Luxemburgissa 19 päivänä huhtikuuta 1983.Neuvoston puolestaPuheenjohtajaI. KIECHLE() EYVL N:o C 28, 3.2.1983, s. 14() EYVL N:o C 13, 17.1.1983, s. 92() EYVL N:o C 77, 21.3.1983, s. 11() EYVL N:o L 298, 25.10.1978, s. 9() EYVL N:o L 78, 24.3.1982, s. 19


title: 2014/33/EU: Euroopan keskuspankin päätös, annettu 30 päivänä elokuuta 2013 , euroalueen ulkopuolisten kansallisten keskuspankkien maksettavista osuuksista Euroopan keskuspankin pääomasta (EKP/2013/31)

text:
               21.1.2014

               FI

               Euroopan unionin virallinen lehti

               L 16/63

      EUROOPAN KESKUSPANKIN PÄÄTÖS,
   annettu 30 päivänä elokuuta 2013,
   euroalueen ulkopuolisten kansallisten keskuspankkien maksettavista osuuksista Euroopan keskuspankin pääomasta
   (EKP/2013/31)
   (2014/33/EU)
   EUROOPAN KESKUSPANKIN YLEISNEUVOSTO, joka
   ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 47 artiklan,
   sekä katsoo seuraavaa:

               (1)

               Euroopan keskuspankkijärjestelmän ja Euroopan keskuspankin perussäännön (jäljempänä ’EKPJ:n perussääntö’) 47 artiklassa määrätään, että niiden jäsenvaltioiden kansallisten keskuspankkien, joita koskee poikkeus (jäljempänä ’euroalueen ulkopuoliset kansalliset keskuspankit’), ei tarvitse maksaa osuuttaan merkitystä pääomasta, ellei yleisneuvosto päätä sellaisella enemmistöllä, joka edustaa vähintään kahta kolmasosaa Euroopan keskuspankin (EKP) merkitystä pääomasta ja vähintään puolta osakkaista, että EKP:n toimintakustannuksiin osallistumiseksi on maksettava vähimmäisprosentti osuudesta.

               (2)

               Euroalueen ulkopuolisten kansallisten keskuspankkien maksettavista osuuksista Euroopan keskuspankin pääomasta 21 päivänä kesäkuuta 2013 annetun päätöksen EKP/2013/20 (1) 1 artiklassa säädetään, että kukin euroalueen ulkopuolinen kansallinen keskuspankki on maksettava 3,75 prosenttia merkitsemästään EKP:n pääomasta 1 päivänä heinäkuuta 2013.

               (3)

               Kansallisten keskuspankkien prosenttiosuuksista Euroopan keskuspankin pääoman merkitsemisen jakoperusteessa 29 päivänä elokuuta 2013 annetussa päätöksessä EKP/2013/28 (2) säädetään EKP:n pääoman merkitsemisen jakoperusteen (jäljempänä ’pääoman jakoperuste’) tarkistamisesta EKPJ:n perussäännön 29.3 artiklan mukaisesti ja vahvistetaan 1 päivästä tammikuuta 2014 kullekin kansalliselle keskuspankille uudet painoarvot tarkistetussa pääoman jakoperusteessa (jäljempänä ’painoarvot’).

               (4)

               EKP:n merkitty pääoma on 1 päivästä tammikuuta 2014 alkaen 10 825 007 069,61 euroa.

               (5)

               Pääoman jakoperusteen tarkistaminen edellyttää uutta EKP:n päätöstä, jolla kumotaan päätös EKP/2013/20 1 päivästä tammikuuta 2014 ja määritetään EKP:n merkityn pääoman prosenttiosuus, joka euroalueen ulkopuolisten keskuspankkien on maksettava 1 päivänä tammikuuta 2014,

         ON HYVÄKSYNYT TÄMÄN PÄÄTÖKSEN:
   1 artikla
   Merkityn ja maksettavan pääoman määrä ja maksutapa
   Kukin euroalueen ulkopuolinen kansallinen keskuspankki maksaa 3,75 prosenttia merkitsemästään EKP:n pääomasta 1 päivänä tammikuuta 2014. Kun päätöksen EKP/2013/28 2 artiklassa esitetyt painoarvot otetaan huomioon, kunkin euroalueen ulkopuolisen kansallisen keskuspankin on maksettava sen nimen perässä seuraavassa taulukossa ilmoitettu määrä:

               (euroa)

               Euroalueen ulkopuolinen kansallinen keskuspankki

               Merkitty pääoma 1 päivänä tammikuuta 2014

               Maksettava pääoma 1 päivänä tammikuuta 2014

               Българска народна банка
               (Bulgarian keskuspankki)

               92 986 810,73

               3 487 005,40

               Česká národní banka

               174 011 988,64

               6 525 449,57

               Danmarks Nationalbank

               161 000 330,15

               6 037 512,38

               Hrvatska narodna banka

               65 199 017,58

               2 444 963,16

               Lietuvos bankas

               44 728 929,21

               1 677 334,85

               Magyar Nemzeti Bank

               149 363 447,55

               5 601 129,28

               Narodowy Bank Polski

               554 565 112,18

               20 796 191,71

               Banca Națională a României

               281 709 983,98

               10 564 124,40

               Sveriges Riksbank

               246 041 585,69

               9 226 559,46

               Bank of England

               1 480 243 941,72

               55 509 147,81

         2 artikla
   Maksetun pääoman tarkistaminen
   1.   Koska kukin euroalueen ulkopuolinen kansallinen keskuspankki on jo maksanut 3,75 prosenttia 31 päivästä joulukuuta 2013 sovellettavasta EKP:n merkityn pääoman osuudestaan päätöksen EKP/2013/20 mukaisesti, kukin niistä tarvittaessa joko siirtää tietyn lisäsumman EKP:lle tai saa tietyn summan takaisin EKP:ltä, jotta päästään 1 artiklan taulukon kolmannessa sarakkeessa esitettyihin määriin.
   2.   Kaikki tässä artiklassa tarkoitetut siirrot tehdään kansallisten keskuspankkien keskinäisiä Euroopan keskuspankin pääoman osuuksien siirtoja ja maksetun pääoman tarkistamista koskevien yksityiskohtaisten sääntöjen vahvistamisesta 29 päivänä elokuuta 2013 tehdyn päätöksen EKP/2013/29 (3) mukaisesti.
   3 artikla
   Voimaantulo ja kumoaminen
   1.   Tämä päätös tulee voimaan 1 päivänä tammikuuta 2014.
   2.   Kumotaan päätös EKP/2013/20 1 päivästä tammikuuta 2014.
   3.   Päätökseen EKP/2013/20 tehtyjen viittausten katsotaan koskevan tätä päätöstä.

      Tehty Frankfurt am Mainissa 30 päivänä elokuuta 2013.

            EKP:n puheenjohtaja

         Mario DRAGHI

      (1)  EUVL L 187, 6.7.2013, s. 25.

      (2)  Katso tämän virallisen lehden sivu 53.

      (3)  Katso tämän virallisen lehden sivu 55.


title: 2010/488/Euratom: Neuvoston päätös, tehty 16 päivänä marraskuuta 2009 , komission tekemän Euroopan atomienergiayhteisön ja Brasilian liittotasavallan hallituksen välisen fuusioenergian tutkimusta koskevan yhteistyösopimuksen hyväksymisestä

text:
               15.9.2010

               FI

               Euroopan unionin virallinen lehti

               L 242/33

         NEUVOSTON PÄÄTÖS,
   tehty 16 päivänä marraskuuta 2009,
   komission tekemän Euroopan atomienergiayhteisön ja Brasilian liittotasavallan hallituksen välisen fuusioenergian tutkimusta koskevan yhteistyösopimuksen hyväksymisestä
   (2010/488/Euratom)
   EUROOPAN UNIONIN NEUVOSTO, joka
   ottaa huomioon Euroopan atomienergiayhteisön perustamissopimuksen ja erityisesti sen 101 artiklan toisen kohdan,
   ottaa huomioon komission ehdotuksen,
   sekä katsoo seuraavaa:

               (1)

               Komissio on 22 päivänä heinäkuuta 2008 annettujen neuvoston ohjeiden mukaisesti neuvotellut fuusioenergiatutkimusta koskevan yhteistyösopimuksen Euroopan atomienergiayhteisön ja Brasilian liittotasavallan hallituksen välillä.

               (2)

               Komission tekemä sopimus olisi hyväksyttävä,

         ON PÄÄTTÄNYT SEURAAVAA:
   Ainoa artikla
   Hyväksytään komission Euroopan atomienergiayhteisöä varten ja Euroopan atomienergiayhteisön puolesta tekemä Euroopan atomienergiayhteisön ja Brasilian liittotasavallan hallituksen välinen sopimus fuusioenergiatutkimusta koskeva yhteistyösopimus.
   Sopimuksen teksti on liitetty tähän päätökseen.

      Tehty Brysselissä 16 päivänä marraskuuta 2009.

            Neuvoston puolesta

            Puheenjohtaja

         C. MALMSTRÖM

    ---documentbreak---

               15.9.2010

               FI

               Euroopan unionin virallinen lehti

               L 242/34

         Euroopan atomienergiayhteisön ja Brasilian liittotasavallan hallituksen välinen fuusioenergian tutkimusta koskeva
   YHTEISTYÖSOPIMUS
   EUROOPAN ATOMIENERGIAYHTEISÖ (Euratom)
   ja
   BRASILIAN LIITTOTASAVALLAN HALLITUS,
   jäljempänä ’osapuolet’, jotka
   KATSOVAT, että osapuolet sitoutuvat Euroopan yhteisön ja Brasilian liittotasavallan hallituksen välillä 19 päivänä tammikuuta 2004 allekirjoitetussa tiede- ja teknologiayhteistyötä koskevassa sopimuksessa edistämään yhteistyötä tutkimuksen ja teknologisen kehittämisen alalla,
   HALUAVAT edelleen edistää fuusioenergian kehittämistä ympäristön kannalta hyväksyttävänä, taloudellisesti kilpailukykyisenä ja periaatteessa rajattomana energianlähteenä,
   OVAT SOPINEET SEURAAVAA:
   1 artikla
   Tavoite
   Tämän sopimuksen tavoitteena on tiivistää osapuolten yhteistyötä niiden fuusio-ohjelmiin kuuluvilla aloilla molemminpuolisen hyödyn ja yleisen vastavuoroisuuden pohjalta fuusioenergiajärjestelmän perustana olevan tieteellisen tutkimustiedon lisäämiseksi ja teknologisten mahdollisuuksien kehittämiseksi.
   2 artikla
   Yhteistyöalat
   Tämän sopimuksen mukainen yhteistyö voi käsittää seuraavat alat:

               a)

               tokamak-reaktorit, mukaan lukien nykyisen sukupolven suuret hankkeet ja seuraavan sukupolven hankkeisiin liittyvät toimet;

               b)

               tokamak-reaktorien vaihtoehdot;

               c)

               magneettinen fuusioenergiateknologia;

               d)

               plasmateoria ja sovellettu plasmafysiikka;

               e)

               ohjelmapolitiikka ja -suunnitelmat; sekä

               f)

               muut alat, joista osapuolet sopivat keskenään kirjallisesti, mikäli alat kuuluvat osapuolten ohjelmiin.

         3 artikla
   Yhteistyömuodot
   1.   Tämän sopimuksen mukainen yhteistyö voi saada muun muassa seuraavia muotoja:

               a)

               tieteellisiä ja teknisiä toimia, tapahtumia, käytänteitä ja tuloksia sekä ohjelmapolitiikkaa ja -suunnitelmia koskevan tiedon vaihto ja käyttöön antaminen, mukaan lukien julkistamattoman tiedon vaihto 6 ja 7 artiklassa määrättyjen edellytysten mukaisesti;

               b)

               tutkijoiden, insinöörien ja muiden asiantuntijoiden vaihto sovituiksi ajanjaksoiksi, jotta he voivat osallistua kokeisiin, analyyseihin, suunnitteluun sekä muihin tutkimus- ja kehittämistoimiin 8 artiklan mukaisesti;

               c)

               seminaarien ja muiden tapaamisten järjestäminen, jotta voidaan keskustella ja vaihtaa tietoa sovituista aiheista 2 artiklassa luetelluilla aloilla ja yksilöidä yhteistyötoimia, jotka voidaan toteuttaa 5 artiklan mukaisesti;

               d)

               kokeisiin, testaukseen ja arviointiin tarkoitettujen näytteiden, materiaalien ja laitteiden (instrumenttien ja osien) vaihto ja käyttöön antaminen 9 ja 10 artiklan mukaisesti;

               e)

               yhteisten tutkimusten, hankkeiden tai kokeiden toteuttaminen, mukaan lukien niiden yhteinen suunnittelu, rakentaminen ja käyttö;

               f)

               tietoyhteyksien luominen, joita muun ohessa voivat olla esimerkiksi raakatietojen etäanalyysivälineet; ja

               g)

               muut erityiset yhteistyömuodot, joista osapuolet sopivat keskenään kirjallisesti.

         2.   Osapuolet koordinoivat tarvittaessa tämän sopimuksen perusteella toteutettavat toimet muiden kansainvälisten fuusioenergian tutkimus- ja kehittämistoimien kanssa päällekkäisen työn minimoimiseksi. Tätä sopimusta ei voida tulkita siten, että se rajoittaa nykyisiä tai tulevia yhteistyöjärjestelyitä osapuolten välillä.
   4 artikla
   Koordinointikomitea ja hallintojohtajat
   1.   Osapuolet perustavat koordinointikomitean koordinoimaan ja valvomaan tämän sopimuksen perusteella toteutettavien toimien toteuttamista. Kumpikin osapuoli nimeää yhtä suuren määrän jäseniä koordinointikomiteaan ja yhden nimeämistään jäsenistä valtuuskuntansa johtajaksi. Koordinointikomitea kokoontuu vuorovuosin Brasilian liittotasavallassa ja Euroopan unionissa tai muina aikoina ja muissa paikoissa, joista osapuolet sopivat. Vastaanottavan osapuolen valtuuskunnan johtaja toimii kokouksen puheenjohtajana.
   2.   Koordinointikomitea tarkastelee tämän sopimuksen perusteella toteutettavien toimien edistymistä ja niitä koskevia suunnitelmia sekä ehdottaa, koordinoi ja hyväksyy tämän sopimuksen soveltamisalaan kuuluvat tulevat yhteistyötoimet ottaen huomioon niiden tekniset ansiot ja niiden edellyttämän työmäärän, jotta varmistetaan tässä sopimuksessa tarkoitettu molemminpuolinen hyöty ja yleinen vastavuoroisuus.
   3.   Koordinointikomitea tekee kaikki päätöksensä yksimielisesti.
   4.   Kumpikin osapuoli nimittää hallintojohtajan toimimaan puolestaan koordinointikomitean kokousten välisinä aikoina kaikissa tämän sopimuksen soveltamisalaan kuuluvissa yhteistyötä koskevissa asioissa. Hallintojohtajat vastaavat yhteistyön päivittäisestä hallinnoinnista.
   5 artikla
   Täytäntöönpano
   1.   Kumpikin osapuoli nimeää asianmukaiset laitokset tämän sopimuksen soveltamisalaan kuuluvien toimien täytäntöönpanemiseksi.
   2.   Kun koordinointikomitea hyväksyy yhteistyötoimen, se hyväksyy tarvittaessa myös ehdotuksen tämän sopimuksen mukaiseksi hankesopimukseksi.
   3.   Kussakin hankesopimuksessa luetellaan hankkeen toteuttajiksi nimetyt laitokset, ja siihen sisällytetään yksityiskohtaiset määräykset yhteistyötoimen toteuttamisesta, mukaan luettuna tapauksen mukaan tekninen soveltamisala, hallinnointi, sovellettavat dekontaminaatiovastuut, julkistamattoman tiedon vaihto, laitteiden vaihto, teollis- ja tekijänoikeuksia koskevat kysymykset, kokonaiskustannukset, kustannusten jako ja aikataulu.
   6 artikla
   Tiedon saatavuus ja levitys
   1.   Kumpikin osapuoli ja sen nimeämät edustajat sitoutuvat järjestämään vapaasti toisen osapuolen ja sen edustajien saataville kaikki hallussaan olevat tiedot, joita tarvitaan tämän sopimuksen mukaisten yhteistyötoimien toteuttamiseen, jollei sovellettavista laeista ja asetuksista ja tämän sopimuksen määräyksistä muuta johdu.
   2.   Osapuolet ja sen nimeämät edustajat pyrkivät levittämään mahdollisimman laajasti tietoja, jotka niillä on oikeus paljastaa ja jotka on joko tuotettu yhdessä tai annettu käyttöön tai joita on vaihdettu tämän sopimuksen mukaisesti, jollei tässä sopimuksessa määrätystä julkistamattoman tiedon tai teollis- ja tekijänoikeuksien suojaamistarpeesta muuta johdu.
   3.   Osapuolen toiselle osapuolelle tämän sopimuksen perusteella toimittamien tietojen on oltava ne toimittavan osapuolen parhaan tiedon ja käsityksen mukaan paikkansapitäviä, mutta toimittava osapuoli ei takaa, että toimitetut tiedot soveltuvat vastaanottavan osapuolen tai mahdollisen kolmannen osapuolen erityiseen käyttöön tai -sovellukseen. Osapuolten yhteisesti tuottamien tietojen on oltava kummankin osapuolen parhaan tiedon ja käsityksen mukaan paikkansapitäviä. Kumpikaan osapuoli ei takaa yhteisesti tuotettujen tietojen soveltuvuutta kummankaan osapuolen tai mahdollisen kolmannen osapuolen erityiseen käyttöön tai -sovellukseen.
   7 artikla
   Teollis- ja tekijänoikeudet
   Tässä sopimuksessa tarkoitettujen yhteistyötoimien kuluessa tuotettujen tai käyttöön annettujen teollis- ja tekijänoikeuksien suojelusta ja jakamisesta määrätään liitteessä, joka on erottamaton osa tätä sopimusta ja jota sovelletaan kaikkiin tämän sopimuksen perusteella toteutettaviin toimiin.
   8 artikla
   Henkilöstövaihto
   Osapuolten tai niiden nimeämien edustajien väliseen tämän sopimuksen perusteella toteutettavaan henkilöstövaihtoon sovelletaan seuraavia määräyksiä:

               a)

               kumpikin osapuoli huolehtii sellaisen pätevän henkilöstön valinnasta, jolla on tämän sopimuksen mukaisesti suunniteltujen toimien toteuttamiseen tarvittava ammattitaito ja pätevyys. Henkilöstön vaihdosta sovitaan etukäteen osapuolten keskinäisellä kirjeenvaihdolla, jossa viitataan tähän sopimukseen ja sen asiaankuuluviin teollis- ja tekijänoikeuksia koskeviin määräyksiin sekä kyseisiin yhteistyötoimiin;

               b)

               kumpikin osapuoli vastaa henkilöstövaihtoon osallistuvan henkilöstönsä palkoista, vakuutuksista ja palkanlisistä;

               c)

               lähettävä osapuoli maksaa henkilöstövaihtoon osallistuvan, vastaanottavassa laitoksessa vierailevan henkilöstön matka- ja asumiskustannukset, jollei muuta sovita;

               d)

               vastaanottava osapuoli järjestää riittävän majoituksen toisen osapuolen henkilöstövaihtoon osallistuvalle henkilöstölle (ja heidän kanssaan samassa taloudessa asuville perheenjäsenille) molemminpuolisesti hyväksyttävältä, vastavuoroiselta pohjalta;

               e)

               vastaanottava osapuoli tarjoaa lakiensa ja asetustensa mukaisesti toisen osapuolen henkilöstövaihtoon osallistuvalle henkilöstölle kaiken hallintomuodollisuuksissa tarvittavan avun (esimerkiksi viisumien hankkimisessa);

               f)

               kumpikin osapuoli huolehtii siitä, että henkilöstövaihtoon osallistuva henkilöstö noudattaa vastaanottavassa laitoksessa voimassa olevia yleisiä työ- ja turvallisuusmääräyksiä;

               g)

               kumpikin osapuoli voi omalla kustannuksellaan seurata toisen osapuolen erityisissä testaustoimia ja analyyttistä työtä 2 artiklassa määritellyillä yhteistyöaloilla. Tämä tarkkailu voidaan toteuttaa henkilöstön vierailuilla, josta on kussakin tapauksissa sovittava etukäteen vastaanottavan osapuolen kanssa.

         9 artikla
   Laitteiden, näytteiden, materiaalien ja varaosien vaihto
   Kun osapuolet tai niiden edustajat vaihtavat keskenään taikka lainaavat tai toimittavat toisilleen laitteita, instrumentteja, näytteitä, materiaaleja tai tarvittavia varaosia, jäljempänä ’laitteet’, laitteiden kuljetukseen ja käyttöön sovelletaan seuraavia määräyksiä:

               a)

               lähettävän osapuolen on toimitettava mahdollisimman pian yksityiskohtainen luettelo käyttöön annettavista laitteista ja niihin liittyvät eritelmät sekä tekniset ja muut asiakirjat;

               b)

               lähettävän osapuolen toimittamien laitteiden jne. omistusoikeus säilyy lähettävällä osapuolella, ja ne on palautettava lähettävälle osapuolelle koordinointikomitean asettamana päivänä, jollei 5 artiklassa tarkoitetussa hankesopimuksessa muuta sovita;

               c)

               laitteet otetaan käyttöön vastaanottavassa laitoksessa ainoastaan osapuolten keskinäisellä sopimuksella;

               d)

               vastaanottavan osapuolen on annettava käyttöön laitteiden tarvitsemat tilat sekä sähkövirta, vesi, kaasu ja muut tarvittavat resurssit osapuolten keskenään sopimien teknisten vaatimusten mukaisesti.

         10 artikla
   Yleiset säännökset
   1.   Kumpikin osapuoli toteuttaa tähän sopimukseen perustuvat toimet soveltuvien lakiensa ja asetuksiensa mukaisesti ja antaa käyttöön resursseja sen mukaan, miten määrärahoja on saatavilla.
   2.   Jolleivät osapuolet kirjallisesti muuta sovi, kaikista tämän sopimuksen mukaisesta yhteistyöstä johtuvista kustannuksista vastaa se osapuoli, joka aiheuttaa ne.
   3.   Kaikki tämän sopimuksen tulkintaan tai täytäntöönpanoon liittyvät kysymykset, jotka tulevat esille sen voimassaoloaikana, ratkaistaan osapuolten sopimuksella.
   4.   Tätä sopimusta sovelletaan Euratomin osalta toisaalta niihin alueisiin, joihin sovelletaan Euratomin perustamissopimusta, sekä niiden maiden alueisiin, jotka osallistuvat Euratomin fuusio-ohjelmaan täysin assosioituneina kolmansina valtioina.
   11 artikla
   Voimassaolo, muuttaminen ja päättyminen
   1.   Tämä sopimus tulee voimaan päivänä, jolloin molemmat osapuolet ovat ilmoittaneet toisilleen kirjallisesti sopimuksen voimaantulon edellyttämien sisäisten menettelyjen päätökseen saattamisesta. Sopimus on voimassa viisi vuotta. Jos osapuoli ei ilmoita toiselle osapuolelle kirjallisesti aikeestaan päättää tämän sopimuksen voimassaolo, sopimuksen voimassaoloa jatketaan ilman eri toimenpiteitä viideksi vuodeksi kerrallaan.
   2.   Tätä sopimusta voidaan muuttaa osapuolten kirjallisella sopimuksella. Muutokset tulevat voimaan päivänä, jona molemmat osapuolet ovat ilmoittaneet toisilleen kirjallisesti muutoksen voimaantulon edellyttämien sisäisten menettelyjen päätökseen saattamisesta.
   3.   Kaikkia yhteisiä toimia ja kokeita, joita ei ole saatettu päätökseen ennen tämän sopimuksen voimassaolon päättymistä, voidaan jatkaa tämän sopimuksen ehtojen mukaisesti, kunnes ne on saatettu päätökseen.
   4.   Kumpikin osapuoli voi milloin tahansa päättää tämän sopimuksen ja minkä tahansa sen nojalla tehdyn hankesopimuksen voimassaolon ilmoittamalla siitä kirjallisesti toiselle osapuolelle. Päättyminen tulee voimaan kuuden kuukauden kuluttua ilmoituksen vastaanottamisesta, eikä se rajoita kummankaan osapuolen oikeuksia, joita on voinut aiheutua tästä sopimuksesta tai kyseisestä hankesopimuksesta sen päättymiseen mennessä.

      Allekirjoitettu Brasiliassa 27 päivänä marraskuuta 2009 kahtena kappaleena bulgarian, englannin, espanjan, hollannin, italian, kreikan, latvian, liettuan, maltan, portugalin, puolan, ranskan, romanian, ruotsin, saksan, slovakin, sloveenin, suomen, tanskan, tšekin, unkarin ja viron kielellä, ja jokainen teksti on yhtä todistusvoimainen.

            Euroopan atomienergiayhteisön puolesta

         JOÃO JOSÉ SOARES PACHECO

            Brasilian liittotasavallan hallituksen puolesta

         MARCOS NOGUEIRA MARTINS

   LIITE

      TEOLLIS- JA TEKIJÄNOIKEUKSIA KOSKEVAT OIKEUDET

   Oikeudet tämän sopimuksen perusteella tuotettuihin tai käyttöön annettuihin teollis- ja tekijänoikeuksiin jaetaan seuraavasti:
   I   Soveltaminen

   Tätä liitettä sovelletaan kaikkeen tämän sopimuksen perusteella toteutettaviin yhteistyötoimiin, jollei erityisesti muuta sovita.
   II   Oikeuksien omistus, jako ja käyttö

               A.

               Tässä sopimuksessa tarkoitetaan ”teollis- ja tekijänoikeuksilla” maailman henkisen omaisuuden järjestön perustamisesta Tukholmassa 14 päivänä heinäkuuta 1967 tehdyn yleissopimuksen 2 artiklan mukaista henkistä omaisuutta.

               B.

               Tässä liitteessä käsitellään oikeuksien, etujen ja palkkioiden jakamista osapuolten tai niiden 5 artiklan nojalla nimettyjen täytäntöönpanosta huolehtivien laitosten välillä. Kumpikin osapuoli varmistaa, että toinen osapuoli voi saada sille tai 5 artiklan nojalla nimetyille toimeenpanovirastoille tämän liitteen mukaisesti jaettavat teollis- ja tekijänoikeudet. Tällä liitteellä ei muulla tavoin muuteta tai estetä osapuolen ja sen kansalaisten välistä oikeuksien, etujen ja palkkioiden jakamista, joka määräytyy asianomaisen osapuolen lakien ja käytäntöjen mukaisesti.

               C.

               Tämän sopimuksen päättäminen tai sen voimassaolon päättyminen ei vaikuta tämän liitteen mukaisiin oikeuksiin tai velvoitteisiin.

               D.

                           1)

                           Osapuolten tai 5 artiklan nojalla nimettyjen täytäntöönpanosta vastaavien virastojen välisten yhteistyötoimien osalta yhteisen tutkimuksen eli kummankin osapuolen tukeman tutkimuksen tuloksena olevia teollis- ja tekijänoikeuksia käsitellään teknologian hallintasuunnitelmassa seuraavien periaatteiden mukaisesti:

                                       a)

                                       osapuolet tai niiden 5 artiklan nojalla nimetyt täytäntöönpanosta vastaavat laitokset ilmoittavat kohtuullisen ajan kuluessa toisilleen tästä sopimuksesta johtuvista teollis- ja tekijänoikeuksista;

                                       b)

                                       jollei muuta sovita, kumpikin osapuoli tai niiden 5 artiklan nojalla nimetyt täytäntöönpanosta vastaavat laitokset ovat oikeutettuja hyödyntämään yhteisen tutkimuksen aikana syntyneisiin teollis- ja tekijänoikeuksiin omaisuuteen liittyviä oikeuksia, palkkioita ja intressejä ilman alueellisia rajoituksia;

                                       c)

                                       kumpikin osapuoli tai 5 artiklan nojalla nimetyt täytäntöönpanosta vastaavat laitokset hankkivat ajoissa suojan sellaiselle henkiselle omaisuudelle, jonka suhteen niillä teknologian hallintasuunnitelman mukaisesti on oikeuksia ja intressejä;

                                       d)

                                       kummallakin osapuolella tai niiden 5 artiklan nojalla nimetyillä täytäntöönpanosta vastaavilla laitoksilla on yksityisoikeudeton, peruuttamaton ja tekijänpalkkioista vapautettu oikeus käyttää osapuolten asiaa koskevien lakien mukaisesti tästä sopimuksesta johtuvia teollis- ja tekijänoikeuksia ainoastaan tutkimus- ja kehitystarkoituksiin;

                                       e)

                                       teollis- ja tekijänoikeuksien tuottamiseen osallistuneille vieraileville tutkijoille myönnetään teollis- ja tekijänoikeudet ja isäntälaitosten tällaisten teollis- ja tekijänoikeuksien lisensoinnista saamat palkkio-osuudet isäntälaitosten käytänteiden mukaisesti. Kumpikin osapuoli kohtelee vierailevia tutkijoita vähintään samalla tavalla kuin omia kansalaisiaan, kun on kyseessä edellä mainittujen teollis- ja tekijänoikeuksien ja palkkio-osuuksien myöntäminen. Lisäksi kukin keksijäksi nimetty vieraileva tutkija on isäntälaitoksen käytänteiden ja osapuolten asiaa koskevien lakien mukaisesti oikeutettu samaan kohteluun kuin isäntämaan kansalaiset, kun on kyseessä palkinnot, palkanlisät, edut tai muut palkkiot.

                           2)

                           Kun on kyseessä muut yhteistyötoimet kuin II jakson D kohdan 1 alakohdassa tarkoitettu yhteinen tutkimus, kumpikin osapuoli edellyttää siltä osin kuin sen laeissa ja asetuksissa vaaditaan, että kaikki toimen osallistujat tekevät erityisiä sopimuksia yhteisten tutkimustoimien toteuttamisesta sekä osallistujien oikeuksista ja velvollisuuksista. Teollis- ja tekijänoikeuksien osalta tällaisissa sopimuksissa käsitellään tavanomaisesti muun muassa omistusoikeutta, suojaa, käyttöoikeuksia tutkimustarkoituksiin, hyödyntämiseen ja levittämiseen, yhteistä julkaisemista koskevat järjestelyt mukaan lukien, vierailevien tutkijoiden oikeuksia ja velvollisuuksia sekä kiistojen sovittelumenettelyjä. Sopimuksissa voidaan käsitellä myös muita kysymyksiä kuten tulosaineiston ja tausta-aineiston saatavuutta sekä lisensointia ja suoritteita.

               E.

               Samalla kun kumpikin osapuoli huolehtii kilpailun säilymisestä tämän sopimuksen soveltamisalaan kuuluvilla aloilla, ne pyrkivät varmistamaan, että tämän sopimuksen perusteella saatuja oikeuksia ja toteutettuja järjestelyjä käytetään erityisesti edistämään i) tämän sopimuksen perusteella tuotetun tai muuten käytettäväksi saatetun tiedon käyttöä ja levittämistä siinä määrin kuin se on tässä sopimuksessa asetettujen edellytysten, tämän liitteen IV jakson määräysten ja kaikkien sellaisten sääntöjen mukaista, jotka ovat voimassa ydinalaan liittyvien arkaluonteisten tai luottamuksellisten tietojen käsittelyä koskevan osapuolten lainsäädännön nojalla, ja ii) kansainvälisten standardien käyttöönottoa ja täytäntöönpanoa.

         III   Tekijänoikeudellisesti suojatut teokset

   Tämän sopimuksen mukaisesti osapuolille tai 5 artiklan nojalla nimetyille täytäntöönpanosta vastaaville laitoksille kuuluvia tekijänoikeuksia käsitellään teollis- ja tekijänoikeuksien kauppaan liittyvistä näkökohdista tehdyn Maailman kauppajärjestön sopimuksen mukaisesti.
   IV   Tieteelliset kirjalliset teokset

   Jollei julkistamattomille tiedoille V osassa määrätystä kohtelusta muuta johdu, sovelletaan seuraavia menettelyjä:

               A.

               Kummallakin osapuolella tai 5 artiklan nojalla nimetyillä täytäntöönpanosta vastaavilla laitoksilla on yksityisoikeudettomat, peruuttamattomat ja tekijänpalkkioista vapautetut maailmanlaajuiset oikeudet kääntää, jäljentää ja julkisesti levittää tietoja, jotka sisältyvät tieteellisiin tai teknisiin aikakauskirjoihin, artikkeleihin, raportteihin, kirjoihin tai muihin julkaisuihin, jotka ovat syntyneet tähän sopimukseen perustuvan ja osapuolten toteuttaman tai niiden puolesta toteutetun yhteisen tutkimuksen välittömänä tuloksena.

               B.

               Kaikkien tekijänoikeudellisesti suojattujen teosten, joihin sovelletaan tätä määräystä, osalta on kunnioitettava tekijän moraalisia oikeuksia Bernin yleissopimuksen 6 a artiklan mukaisesti. Niissä on myös oltava selvästi nähtävissä maininta osapuolten yhteistyössä antamasta tuesta.

         V   Julkistamattomat tiedot

   A.   Julkistamaton asiakirjatieto

               1)

               Kummankin osapuolen on mahdollisimman varhaisessa vaiheessa yksilöitävä tiedot, joita ne eivät halua julkistettaviksi tämän sopimuksen perusteella, ottaen huomioon muun muassa seuraavat arviointiperusteet:

                           a)

                           tiedot ovat salaisia siten, että ne eivät ole kokonaisuudessaan tai samanlaisina osina taikka osien yhdistelmänä yleisesti tiedossa tai laillisin keinoin saatavissa,

                           b)

                           tiedoilla on todellista tai mahdollista kaupallista arvoa, joka johtuu niiden salaisuudesta, ja

                           c)

                           laillisesti tietoja hallitseva henkilö on aiemmin kohdistanut tietoihin toimenpiteitä, jotka olivat olosuhteisiin nähden aiheellisia niiden salassa pidon säilyttämiseksi. Osapuolet voivat tietyissä tapauksissa sopia, että jollei toisin mainita, tähän sopimukseen perustuvan yhteisen tutkimuksen kuluessa käyttöön annettuja, vaihdettuja tai tuotettuja tietoja ei saa julkistaa joko kokonaan tai osittain.

               2)

               Kummankin osapuolen on varmistettava, että tämän sopimuksen mukainen julkistamaton tieto ja sen tästä seuraava erityisluonne on helposti toisen osapuolen sellaiseksi tunnistettavissa esimerkiksi asianmukaisella merkinnällä tai rajoituksista kertovan tekstin avulla. Tämä koskee myös mainitun tiedon täydellistä tai osittaista jäljentämistä. Osapuolen tai osallistujan, joka vastaanottaa tässä sopimuksessa tarkoitettua julkistamatonta tietoa, on kunnioitettava tiedon erityisluonnetta. Nämä rajoitukset kumoutuvat ilman eri toimenpiteitä, kun omistaja julkistaa tiedot ilman rajoituksia.

               3)

               Vastaanottava osapuoli voi levittää tämän sopimuksen mukaisesti toimitettua ei-julkista tietoa vastaanottavan osapuolen palkkaamille henkilöille, mukaan lukien alihankkijat, sekä muille osapuolen asianmukaisille yksiköille, jotka on valtuutettu käynnissä olevan yhteistutkimuksen erityistarkoituksiin, ja jotka tarvitsevat kyseistä tietoa, edellyttäen, että näin levitetty ei-julkinen tieto on suojattu tämän liitteen mukaisesti ja siten kuin kummankin osapuolen laeissa ja asetuksissa säädetään ja että se tunnistetaan helposti sellaiseksi siten kuin edellä on määrätty.

         B.   Asiakirjoihin sisältymätön julkistamaton tieto
   Osapuolet tai niiden edustajat käsittelevät tämän sopimuksen perusteella järjestetyissä seminaareissa ja muissa kokouksissa jaettuja asiakirjoihin sisältymättömiä julkistamattomia tai muita luottamuksellisia tai luonteeltaan erityisiä tietoja tai henkilöstön määräämisestä työtehtäviin, tilojen ja laitteistojen käytöstä tai yhteisistä hankkeista saatavia tietoja niiden periaatteiden mukaisesti, joista tässä sopimuksessa määrätään asiakirjatietoja varten, kuitenkin sillä edellytyksellä, että tällaisten julkistamattomien tai muiden luottamuksellisten tai luonteeltaan erityisten tietojen vastaanottajalle ilmoitetaan kirjallisesti tietojen luottamuksellisuudesta viimeistään niiden välittämisen yhteydessä.
   C.   Valvonta
   Kumpikin osapuoli tekee parhaansa varmistaakseen, että niiden tämän sopimuksen mukaisesti vastaanottamia julkistamattomia tietoja valvotaan tässä sopimuksessa määrätyllä tavalla. Jos osapuoli havaitsee, että se on kykenemätön tai että sen on aiheellista epäillä olevansa myöhemmin kykenemätön noudattamaan A ja B kohdassa olevia tietojen levityksen kieltämistä koskevia määräyksiä, sen on ilmoitettava siitä välittömästi toiselle osapuolelle. Sen jälkeen osapuolet neuvottelevat sopivasta toimintatavasta.
   VI   Riitojen sovittelu sekä teollis- ja tekijänoikeuksien uudet tai ennakoimattomat lajit

               A.

               Teollis- ja tekijänoikeuksia koskevat osapuolten väliset riidat ratkaistaan tämän sopimuksen 10 artiklan 3 kohdan mukaisesti. Osapuolten yhteisestä sopimuksesta tällainen riita voidaan kuitenkin jättää ratkaistavaksi kansainväliseen välimiesoikeuteen, joka antaa sitovan ratkaisun sovellettavien kansainvälisen oikeuden sääntöjen mukaisesti. Jollei muuta sovita, sovelletaan UNCITRALin sääntöjä.

               B.

               Jos jompikumpi osapuoli päätyy siihen, että tämän sopimuksen mukaisesti toteutetusta yhteistoiminnasta voi syntyä teollis- ja tekijänoikeuksien uusi laji, joka ei kuulu teknologian hallintosuunnitelman tai nimettyjen toteutuksesta vastaavien laitosten välisen sopimuksen piiriin, tai jos ilmenee muita ennakoimattomia vaikeuksia, osapuolet aloittavat viivytyksettä keskustelut sen varmistamiseksi, että kyseisen henkisen omaisuuden suojelusta, käytöstä ja levittämisestä on molemman osapuolen alueella asianmukaisia, niiden kansallisen lainsäädännön mukaisia määräyksiä.


Avis juridique important

|

31998D0434

98/434/EY: Neuvoston päätös, tehty 18 päivänä kesäkuuta 1998, Euroopan yhteisön, Euroopan avaruusjärjestön ja Euroopan lentoturvallisuusjärjestön välisestä sopimuksesta Euroopan osuudesta maailmanlaajuisen satelliittinavigointijärjestelmän (GNSS) kehittämisessä

Virallinen lehti nro L 194 , 10/07/1998 s. 0015 - 0015

NEUVOSTON PÄÄTÖS,tehty 18 päivänä kesäkuuta 1998,Euroopan yhteisön, Euroopan avaruusjärjestön ja Euroopan lentoturvallisuusjärjestön välisestä sopimuksesta Euroopan osuudesta maailmanlaajuisen satelliittinavigointijärjestelmän (GNSS) kehittämisessä (98/434/EY) EUROOPAN UNIONIN NEUVOSTO, jokaottaa huomioon Euroopan yhteisön perustamissopimuksen ja erityisesti sen 75 artiklan 1 kohdan, 84 artiklan 2 kohdan ja 130 m artiklan yhdessä 228 artiklan 2 kohdan 1 virkkeen, 3 kohdan ensimmäisen alakohdan ja 4 kohdan,ottaa huomioon komission ehdotuksen (1),ottaa huomioon Euroopan parlamentin lausunnon (2),sekä katsoo, ettäyhteisö voi toimivaltuuksiensa puitteissa edistää maailmanlaajuisen satelliittijärjestelmän kehittämistä, jaEuroopan yhteisön, Euroopan avaruusjärjestön ja Euroopan lentoturvallisuusjärjestön välinen sopimus Euroopan osuudesta maailmanlaajuisen satelliittinavigointijärjestelmän (GNSS) kehittämisessä olisi hyväksyttävä,ON PÄÄTTÄNYT SEURAAVAA:1 artikla Hyväksytään yhteisön puolesta Euroopan yhteisön, Euroopan avaruusjärjestön ja Euroopan lentoturvallisuusjärjestön välinen sopimus Euroopan osuudesta maailmanlaajuisen satelliittinavigointijärjestelmän (GNSS) kehittämisessä.Sopimusteksti ja sen tekniset laitteet ovat tämän päätöksen liitteenä.2 artikla 1. Komissio edustaa yhteisöä sopimuksen 5 artiklassa tarkoitetussa sekakomiteassa.2. Sopimuksen 5 artiklan 4 kohdassa määrätyissä asioissa neuvosto vahvistaa komission ehdotuksesta yhteisön kannan. 5 artiklan 1, 2 ja 3 kohdassa määrätyissä asioissa yhteisön kannan vahvistaa komissio, joka kuulee sitä ennen jäsenvaltioiden edustajien komiteaa.3. Komissiolla on valtuudet hyväksyä yhteisön nimissä sopimuksen 5 artiklan 4 kohdassa tarkoitetut muutokset.3 artikla Neuvoston puheenjohtajalla on valtuudet nimetä henkilö, joka on toimivaltainen allekirjoittamaan sopimuksen yhteisön nimissä.Tehty Luxemburgissa 18 päivänä kesäkuuta 1998.Neuvoston puolestaG. STRANGPuheenjohtaja(1) EYVL C 337, 7.11.1997, s. 37(2) EYVL C 138, 4.5.1998


title: Neuvoston päätös 2014/73/YUTP, annettu 10 päivänä helmikuuta 2014 , Keski-Afrikan tasavallassa toteutettavasta Euroopan unionin sotilasoperaatiosta (EUFOR RCA)

text:
               11.2.2014

               FI

               Euroopan unionin virallinen lehti

               L 40/59

         NEUVOSTON PÄÄTÖS 2014/73/YUTP,
   annettu 10 päivänä helmikuuta 2014,
   Keski-Afrikan tasavallassa toteutettavasta Euroopan unionin sotilasoperaatiosta (EUFOR RCA)
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 42 artiklan 4 kohdan ja 43 artiklan 2 kohdan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Yhdistyneiden kansakuntien turvallisuusneuvosto, jäljempänä ’YK:n turvallisuusneuvosto’, ilmaisi Keski-Afrikan tasavallan tilanteesta 5 päivänä joulukuuta 2013 antamassaan päätöslauselmassa 2127 (2013) syvän huolensa Keski-Afrikan tasavallan turvallisuustilanteen jatkuvasta huononemisesta ja kansainvälisen humanitaarisen oikeuden ja ihmisoikeuksien jatkuvasta rikkomisesta. Lisäksi se hyväksyi Keski-Afrikan tasavallassa toteutettavan afrikkalaisjohtoisen kansainvälisen tukioperaation (AFISM-CAR) kahdentoista kuukauden pituiseksi ajanjaksoksi ja antoi luvan käyttää väliaikaisesti Ranskan joukkoja Keski-Afrikan tasavallassa kaikkien tarvittavien toimenpiteiden toteuttamiseksi, joilla tuetaan AFISM-CARia sen toimeksiannon täytäntöönpanossa.

               (2)

               Neuvoston 21 päivänä lokakuuta ja 16 päivänä joulukuuta 2013 antamien päätelmien jälkeen Eurooppa-neuvosto ilmaisi 20 päivänä joulukuuta 2013 antamissaan päätelmissä olevansa huolissaan Keski-Afrikan tasavallan jatkuvasti pahenevasta kriisistä ja sen vakavista humanitaarisista ja ihmisoikeudellisista seurauksista. Eurooppa-neuvosto piti tervetulleena Ranskan sotilaallista väliintuloa, jolla autetaan afrikkalaisia joukkoja turvallisuuden palauttamisessa, ja oli myös tyytyväinen afrikkalaisten kumppaniensa johdonmukaiseen sitoumukseen tilanteen vakauttamiseksi. Eurooppa-neuvosto vahvisti, että unioni on kokonaisvaltaisen lähestymistavan puitteissa valmis pohtimaan asianmukaisten välineiden käyttöä maan vakauttamiseen tähtäävien ponnistusten edistämiseksi myös yhteisen turvallisuus- ja puolustuspolitiikan (YTPP) puitteissa toteutettavin sotilaallisin toimin ja siviilitoimin. Eurooppa-neuvosto pyysi unionin ulkoasioiden ja turvallisuuspolitiikan korkeaa edustajaa, jäljempänä ’korkea edustaja’, esittämään tätä koskevan päätösehdotuksen neuvostolle tammikuussa 2014.

               (3)

               Neuvosto hyväksyi 20 päivänä tammikuuta 2014 kriisinhallinnan toiminta-ajatuksen Keski-Afrikan tasavallassa toteutettavaa sotilaallista YTPP-siirtymäoperaatiota varten (jäljempänä ’EUFOR RCA’), edellyttäen, että YK:n turvallisuusneuvosto hyväksyy YK:n peruskirjan VII luvun mukaisen päätöslauselman. Neuvosto painotti kumppaniensa, erityisesti YK:n, Afrikan unionin (AU) ja Keski-Afrikan tasavallan viranomaisten sekä Ranskan Sangaris-operaation kanssa tehtävän tiiviin yhteistyön merkitystä.

               (4)

               YK:n turvallisuusneuvosto hyväksyi 28 päivänä tammikuuta 2014 päätöslauselman 2134(2014) luvan antamisesta EU:n operaatiolle, EUFOR RCA:lle.

               (5)

               Keski-Afrikan talousyhteisön (ECCAS) pääsihteeri piti 23 päivänä tammikuuta 2014. tervetulleena Keski-Afrikan tasavallassa toteutettavan EU-operaation perustamista.

               (6)

               Keski-Afrikan tasavallan väliaikainen presidentti piti 24 päivänä tammikuuta 2014 korkealle edustajalle osoitetussa kirjeessä tervetulleena YK:n turvallisuusneuvoston päätöslauselmalla 2134(2014) hyväksyttyä EU-operaatiota.

               (7)

               EUFOR RCA:n olisi mahdollisimman nopeasti saavutettava täysi operatiivinen toimintakyky tilanteen vakauttamisen edistämiseksi. Sen olisi toteutettava toimeksiannon mukaiset tehtävät AFISM-CAR:lle neljän-kuuden kuukauden kuluessa täyden operatiivisen toimintakyvyn saavuttamisesta tapahtuvaa siirtoa varten.

               (8)

               Euroopan unionista tehdyn sopimuksen (SEU) 38 artiklan mukaisesti poliittisten ja turvallisuusasioiden komitea (PTK) huolehtii neuvoston ja korkean edustajan johdolla kriisinhallintaoperaation poliittisesta valvonnasta, antaa sille strategista ohjausta ja tekee tältä osin asiaankuuluvat päätökset.

               (9)

               On tarpeen neuvotella ja tehdä unionin yksikköjen ja henkilöstön asemaa ja kolmansien valtioiden osallistumista unionin operaatioihin koskevia kansainvälisiä sopimuksia.

               (10)

               SEU 41 artiklan 2 kohdan nojalla ja neuvoston päätöksen 2011/871/YUTP (1) mukaisesti jäsenvaltioiden olisi vastattava tästä päätöksestä, jolla on sotilaallista merkitystä tai merkitystä puolustuksen alalla, aiheutuvista toimintamenoista.

               (11)

               Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyn, Tanskan asemasta tehdyn pöytäkirjan 5 artiklan mukaisesti Tanska ei osallistu niiden Euroopan unionin päätösten ja toimien valmisteluun ja täytäntöönpanoon, joilla on merkitystä puolustuksen alalla. Näin ollen Tanska ei osallistu tämän päätöksen antamiseen eikä se sido Tanskaa eikä sitä sovelleta Tanskaan, eikä se siksi osallistu tämän operaation rahoittamiseen,

         ON HYVÄKSYNYT TÄMÄN PÄÄTÖKSEN:
   1 artikla
   Operaatio
   1.   Unioni toteuttaa turvallisen ja vakaan toimintaympäristön edistämiseksi Keski-Afrikan tasavallassa sotilaallisen siirtymäoperaation, jäljempänä ’EUFOR RCA’, Keski-Afrikan tasavallassa toteutettavalle afrikkalaisjohtoiselle kansainväliselle tukioperaatiolle (AFISM-CAR) 4-6 kuukauden kuluessa täyden operatiivisen toimintakyvyn saavuttamisesta tapahtuvaa siirtoa varten YK:n turvallisuusneuvoston päätöslauselmassa 2134 (2014) esitetyn toimeksiannon mukaisesti ja keskittäen toimintansa Banguin alueelle.
   2.   EUFOR RCA toimii neuvoston 20 päivänä tammikuuta 2014 hyväksymässä kriisinhallinnan toiminta-ajatuksessa määrättyjen poliittisten, strategisten ja poliittissotilaallisten tavoitteiden mukaisesti.
   2 artikla
   EU-operaation komentajan nimittäminen
   Nimitetään kenraalimajuri Philippe Pontiès EU-operaation EUFOR RCA komentajaksi.
   3 artikla
   EU:n operaatioesikunta
   EUFOR RCA:n operaatioesikunta sijaitsee Larissassa, Kreikassa.
   4 artikla
   Operaation suunnittelu ja aloittaminen
   1.   Neuvosto hyväksyy EUFOR RCA:n valmisteluaiheen voimankäyttösäännöt mahdollisimman pian tämän päätöksen hyväksymisestä.
   2.   Neuvosto tekee päätöksen EUFOR RCA:n aloittamisesta sen jälkeen, kun toimeksiannon täytäntöönpanon edellyttämät operaatiosuunnitelma ja voimankäyttösäännöt on hyväksytty.
   5 artikla
   Poliittinen valvonta ja strateginen ohjaus
   1.   PTK huolehtii korkean edustajan alaisuudessa EUFOR RCA:n poliittisesta valvonnasta ja strategisesta ohjauksesta. Neuvosto valtuuttaa PTK:n tekemään asiaankuuluvat päätökset Euroopan unionista tehdyn sopimuksen 38 artiklan mukaisesti. Tähän sisältyvät valtuudet muuttaa suunnitteluasiakirjoja, muun muassa operaatiosuunnitelmaa, johtamisjärjestelyä ja voimankäyttösääntöjä. Se kattaa myös tarvittavat valtuudet tehdä EU-operaation komentajan ja EU-joukkojen komentajan nimittämistä koskevat päätökset. EU:n sotilasoperaation tavoitteita ja sen päättämistä koskeva päätösvalta säilyy neuvostolla.
   2.   PTK raportoi neuvostolle säännöllisin väliajoin.
   3.   Euroopan unionin sotilaskomitean (EUSK) puheenjohtaja raportoi PTK:lle säännöllisin väliajoin EUFOR RCA:n toteuttamisesta. PTK voi kutsua EU-operaation komentajan tai EU-joukkojen komentajan tarvittaessa kokouksiinsa.
   4.   PTK arvioi kirjallisen kertomuksen perusteella EUFOR RCA:n edistymistä kolme kuukautta operaation aloittamisesta.
   6 artikla
   Sotilaallinen johto
   1.   EUSK seuraa EUFOR RCA:n asianmukaista täytäntöönpanoa, joka toteutetaan EU-operaation komentajan vastuulla.
   2.   EU-operaation komentaja toimittaa säännöllisin väliajoin selvityksiä EUSK:lle. EUSK voi kutsua EU-operaation komentajan tai EU-joukkojen komentajan tarvittaessa kokouksiinsa.
   3.   EUSK:n puheenjohtaja on EU-operaation komentajan ensisijainen yhteyshenkilö.
   7 artikla
   Unionin toimien johdonmukaisuus ja koordinointi
   1.   Korkea edustaja varmistaa, että tämä päätös pannaan täytäntöön ja että se on johdonmukainen unionin koko ulkoisen toiminnan kanssa, unionin kehitysohjelmat ja humanitaarinen apu mukaan luettuina.
   2.   Unionin Banguissa olevan edustuston päällikkö antaa EU-operaation komentajalle paikallista poliittista ohjausta, sanotun kuitenkaan vaikuttamatta johtamisjärjestelyihin.
   3.   Korkea edustaja, Euroopan ulkosuhdehallinnon (EUH) avustamana, on ensisijainen yhteyshenkilö YK:n, Keski-Afrikan tasavallan viranomaisten ja naapurimaiden, AU:n, ECCAS:n sekä muiden asiaankuuluvien kansainvälisten ja kahdenvälisten toimijoiden kanssa.
   4.   EU-operaation komentajan, unionin toimijoiden ja operaation kannalta keskeisten paikallisten strategisten kumppanien väliset koordinointijärjestelyt määritellään operaatiosuunnitelmassa.
   8 artikla
   Kolmansien valtioiden osallistuminen
   1.   Kolmansia valtioita voidaan Eurooppa-neuvoston asiaan liittyviä suuntaviivoja noudattaen kutsua osallistumaan operaatioon, sanotun kuitenkaan rajoittamatta unionin päätöksenteon riippumattomuutta tai yhteistä toimielinjärjestelmää.
   2.   Neuvosto valtuuttaa PTK:n pyytämään kolmansilta valtioilta osallistumistarjouksia ja tekemään asiaankuuluvat päätökset osallistumisehdotusten hyväksymisestä EU-operaation komentajan ja EUSK:n suosituksesta.
   3.   Kolmansien valtioiden osallistumista koskevat yksityiskohtaiset järjestelyt vahvistetaan sopimuksissa, jotka tehdään SEU 37 artiklan nojalla ja Euroopan unionin toiminnasta tehdyn sopimuksen (SEUT) 218 artiklassa määrättyä menettelyä noudattaen. Jos unioni ja jokin kolmas valtio ovat tehneet sopimuksen kyseisen valtion osallistumista unionin kriisinhallintaoperaatioihin koskevista puitteista, tällaisen sopimuksen määräyksiä sovelletaan EUFOR RCA:n yhteydessä.
   4.   Kolmansilla valtioilla, jotka osallistuvat EUFOR RCA:han sotilaallisesti merkittävällä tavalla, on samat operaation päivittäiseen hallintoon liittyvät oikeudet ja velvollisuudet kuin operaatioon osallistuvilla jäsenvaltioilla.
   5.   Neuvosto valtuuttaa PTK:n tekemään asiaankuuluvat päätökset osallistujien komitean perustamiseksi, jos kolmansien valtioiden sotilaallinen osallistuminen on merkittävää.
   9 artikla
   Unionijohtoisen henkilöstön asema
   Unionijohtoisten yksikköjen ja henkilöstön asemasta, mukaan lukien niiden tehtävän suorittamisen ja sujuvan kulun edellyttämistä erioikeuksista, vapauksista ja muista takeista, sovitaan SEU 37 artiklan nojalla ja SEUT 218 artiklassa määrättyä menettelyä noudattaen tehdyllä sopimuksella.
   10 artikla
   Rahoitusjärjestelyt
   1.   EU:n sotilasoperaation yhteisiä kustannuksia hallinnoidaan Euroopan unionin päätöksen 2011/871/YUTP mukaisesti.
   2.   Rahoitusohje EUFOR RCA:n yhteisiä kustannuksia varten on 25,9 miljoonaa euroa. Päätöksen 2011/871/YUTP 25 artiklan 1 kohdassa tarkoitettu rahoitusohjeen prosenttiosuus on 50 prosenttia.
   11 artikla
   Tietojen luovuttaminen
   1.   Korkealla edustajalla on valtuudet luovuttaa tarvittaessa ja EUFOR RCA:n tarpeiden mukaisesti tähän päätökseen osallistuville kolmansille valtioille operaatiota varten tuotettuja EU:n turvallisuusluokiteltuja tietoja neuvoston päätöksen 2013/488/EU (2) mukaisesti:

               a)

               enintään sille tasolle saakka, josta määrätään sovellettavassa, unionin ja asianomaisen kolmannen valtion välillä tehdyssä tietoturvallisuussopimuksessa; tai

               b)

               enintään ”CONFIDENTIEL UE/EU CONFIDENTIAL” -tasolle saakka muissa tapauksissa.

         2.   Korkealla edustajalla on valtuudet myös luovuttaa EUFOR RCA:n operatiivisten tarpeiden mukaisesti YK:lle ja AU:lle EUFOR RCA:ta varten tuotettuja EU:n turvallisuusluokiteltuja tietoja ”RESTREINT UE / EU RESTRICTED” -tasolle saakka päätöksen 2013/488/EU mukaisesti. Tätä varten vahvistetaan korkean edustajan sekä YK:n ja AU:n toimivaltaisten viranomaisten väliset järjestelyt.
   3.   Jos kyseessä on tarkasti määritelty ja välitön operatiivinen tarve, korkealla edustajalla on lisäksi valtuudet luovuttaa isäntävaltiolle EUFOR RCA:ta varten laadittuja EU:n turvallisuusluokiteltuja tietoja ”RESTREINT UE / EU RESTRICTED” -tasolle saakka päätöksen 2013/488/EU mukaisesti. Tätä varten vahvistetaan korkean edustajan ja isäntävaltion toimivaltaisten viranomaisten väliset järjestelyt.
   4.   Korkealla edustajalla on valtuudet luovuttaa tähän päätökseen osallistuville kolmansille valtioille operaatiota koskeviin neuvoston käsittelyihin liittyviä EU:n turvallisuusluokittelemattomia asiakirjoja, joita koskee neuvoston työjärjestyksen (3) 6 artiklan 1 kohdan mukainen salassapitovelvollisuus.
   5.   Korkea edustaja voi siirtää kyseiset valtuudet sekä valtuudet sopia tässä artiklassa tarkoitetuista järjestelyistä EUH:n virkamiehille, EU-operaation komentajalle tai EU-joukkojen komentajalle päätöksen 2013/488/EU liitteen VI VII luvun mukaisesti.
   12 artikla
   Voimaantulo ja päättyminen
   1.   Tämä päätös tulee voimaan päivänä, jona se hyväksytään.
   2.   EUFOR RCA:n voimassaolo päättyy viimeistään kuuden kuukauden kuluttua täyden toimintavalmiuden saavuttamisesta.
   3.   Tämä päätös kumotaan siitä päivästä alkaen, jona EU:n operaatioesikunta suljetaan, EUFOR RCA:n päättämistä koskevien hyväksyttyjen suunnitelmien mukaisesti ja rajoittamatta päätöksessä 2011/871/YUTP säädettyjen EUFOR RCA:n tilintarkastuksen ja tilinpäätöksen esittämistä koskevien menettelyjen noudattamista.

      Tehty Brysselissä 10 päivänä helmikuuta 2014.

            Neuvoston puolesta

            Puheenjohtaja

         C. ASHTON

      (1)  Neuvoston päätös 2011/871/YUTP, annettu 19 päivänä joulukuuta 2011, Euroopan unionin sellaisten operaatioiden yhteisten kustannusten rahoituksen hallinnointijärjestelmän perustamisesta, joilla on sotilaallista merkitystä tai merkitystä puolustuksen alalla (Athene) (EUVL L 343, 23.12.2011, s. 35).

      (2)  Neuvoston päätös 2013/488/YUTP, annettu 23 päivänä syyskuuta 2013, EU:n turvallisuusluokiteltujen tietojen suojaamista koskevista turvallisuussäännöistä (EUVL L 274, 15.10.2013, s. 1).

      (3)  Neuvoston päätös 2009/937/EU, tehty 1 päivänä joulukuuta 2009, neuvoston työjärjestyksen hyväksymisestä (EUVL L 325, 11.12.2009, s. 35).


title: 2008/301/EY: Neuvoston päätös, tehty 7 päivänä huhtikuuta 2008 , alueiden komitean romanialaisen varajäsenen nimeämisestä

text:
               15.4.2008

               FI

               Euroopan unionin virallinen lehti

               L 105/4

      NEUVOSTON PÄÄTÖS,
   tehty 7 päivänä huhtikuuta 2008,
   alueiden komitean romanialaisen varajäsenen nimeämisestä
   (2008/301/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 263 artiklan,
   ottaa huomioon Romanian hallituksen ehdotuksen,
   sekä katsoo seuraavaa:

               (1)

               Neuvosto teki 24 päivänä tammikuuta 2006 päätöksen 2006/116/EY alueiden komitean jäsenten ja varajäsenten nimeämisestä 26 päivän tammikuuta 2006 ja 25 päivän tammikuuta 2010 väliseksi kaudeksi (1).

               (2)

               Alueiden komiteassa on vapautunut varajäsenen paikka Petru FILIPin erottua,

         ON PÄÄTTÄNYT SEURAAVAA:
   1 artikla
   Nimetään Mihai Dan GROZA, kaupunginvaltuutettu ja Oradean kaupungin virkaa toimittava kaupunginjohtaja (conseiller local et maire ad-interim de la municipalité Oradea), alueiden komitean varajäseneksi jäljellä olevaksi toimikaudeksi eli 25 päivään tammikuuta 2010.
   2 artikla
   Tämä päätös tulee voimaan päivänä, jona se tehdään.

      Tehty Luxemburgissa 7 päivänä huhtikuuta 2008.

            Neuvoston puolesta

            Puheenjohtaja

         R. ŽERJAV

      (1)  EUVL L 56, 25.2.2006, s. 75.


title: 2009/236/EY: Euroopan parlamentin päätös 22. huhtikuuta 2008 kuudennen, seitsemännen, kahdeksannen ja yhdeksännen Euroopan kehitysrahaston talousarvion 2006 toteuttamiseen liittyvien tilien päättämisestä

text:
               31.3.2009

               FI

               Euroopan unionin virallinen lehti

               L 88/260

      EUROOPAN PARLAMENTIN PÄÄTÖS

   22. huhtikuuta 2008
   kuudennen, seitsemännen, kahdeksannen ja yhdeksännen Euroopan kehitysrahaston talousarvion 2006 toteuttamiseen liittyvien tilien päättämisestä
   (2009/236/EY)
   EUROOPAN PARLAMENTTI, joka
   ottaa huomioon komission kertomuksen varainhoitovuotta 2005 koskevien vastuuvapauden myöntämispäätösten seurannasta (KOM(2007) 538 ja sen liitteen SEC(2007) 1185),
   ottaa huomioon kuudennen, seitsemännen, kahdeksannen ja yhdeksännen Euroopan kehitysrahaston tilinpäätöksen varainhoitovuodelta 2006 (KOM(2007) 458 — C6–0118/2007) (1),
   ottaa huomioon selvityksen 6.–9. Euroopan kehitysrahaston (EKR) varainhoidosta vuonna 2006 (KOM(2007) 240),
   ottaa huomioon tilintarkastustuomioistuimen vuosikertomuksen kuudennesta, seitsemännestä, kahdeksannesta ja yhdeksännestä Euroopan kehitysrahastosta (EKR) rahoitetuista toimista varainhoitovuodelta 2006 ja komission vastaukset (2),
   ottaa huomioon tilintarkastustuomioistuimen EY:n perustamissopimuksen 248 artiklan mukaisesti antaman lausuman tilien luotettavuudesta sekä tilien perustana olevien toimien laillisuudesta ja asianmukaisuudesta (3),
   ottaa huomioon neuvoston 12. helmikuuta 2008 antamat suositukset (16744/2007 — C6–0078/2008, 16745/2007 — C6–0079/2008, 16746/2007 — C6–0080/2008, 16748/2007 — C6–0081/2008),
   ottaa huomioon Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välillä Cotonoussa 23 päivänä kesäkuuta 2000 allekirjoitetun kumppanuussopimuksen (4), jota tarkistettiin Luxemburgissa 25. kesäkuuta 2005 (5),
   ottaa huomioon merentakaisten maiden ja alueiden assosiaatiosta Euroopan yhteisöön 27 päivänä marraskuuta 2001 tehdyn neuvoston päätöksen 2001/822/EY (”päätös merentakaisten maiden ja alueiden assosiaatiosta”) (6), sellaisena kuin se on muutettuna 19. maaliskuuta 2007 tehdyllä neuvoston päätöksellä 2007/249/EY (7),
   ottaa huomioon neljännen AKT–EY-yleissopimuksen toisen rahoituspöytäkirjan mukaisesta yhteisön tukien rahoituksesta ja hoidosta 20. joulukuuta 1995 tehdyn neuvostossa kokoontuneiden jäsenvaltioiden hallitusten edustajien sisäisen sopimuksen (8) 33 artiklan,
   ottaa huomioon neuvostossa kokoontuneiden jäsenvaltioiden hallitusten edustajien välillä 18. syyskuuta 2000 tehdyn ja Cotonoussa Beninissä 23. kesäkuuta 2000 allekirjoitetun Afrikan, Karibian ja Tyynenmeren valtioiden ryhmän sekä Euroopan yhteisön ja sen jäsenvaltioiden välisen kumppanuussopimuksen rahoituspöytäkirjan mukaista yhteisön tukien rahoitusta ja hoitoa sekä taloudellisen avun jakamista EY:n perustamissopimuksen neljännessä osassa tarkoitetuille merentakaisille maille ja alueille koskevan sisäisen sopimuksen (9) 32 artiklan,
   ottaa huomioon EY:n perustamissopimuksen 276 artiklan,
   ottaa huomioon neljänteen AKT–EY-yleissopimukseen perustuvaan kehitysrahoitusyhteistyöhön sovellettavan 16. kesäkuuta 1998 annetun varainhoitoasetuksen (10) 74 artiklan,
   ottaa huomioon yhdeksänteen Euroopan kehitysrahastoon sovellettavan 27. maaliskuuta 2003 annetun varainhoitoasetuksen (11) 119 artiklan,
   ottaa huomioon työjärjestyksen 70 artiklan, 71 artiklan kolmannen luetelmakohdan ja liitteen V,
   ottaa huomioon budjettivaliokunnan mietinnön sekä kehitysyhteistyövaliokunnan lausunnon (A6–0106/2008),

               1.

               panee merkille, että kuudennen, seitsemännen, kahdeksannen ja yhdeksännen Euroopan kehitysrahaston tilinpäätöstiedot ovat tilintarkastustuomioistuimen vuosikertomuksen taulukossa 1 esitetyn mukaiset;

               2.

               hyväksyy kuudennen, seitsemännen, kahdeksannen ja yhdeksännen Euroopan kehitysrahaston talousarvion toteuttamiseen liittyvien tilien päättämisen varainhoitovuodelta 2006;

               3.

               kehottaa puhemiestä välittämään tämän päätöksen neuvostolle, komissiolle, yhteisöjen tuomioistuimelle, tilintarkastustuomioistuimelle ja Euroopan investointipankille sekä huolehtimaan sen julkaisemisesta Euroopan unionin virallisessa lehdessä (L-sarja).

            Puhemies

         Hans-Gert PÖTTERING

            Pääsihteeri

         Harald RØMER

      (1)  EUVL C 260, 31.10.2007, s. 1.

      (2)  EUVL C 259, 31.10.2007, s. 1.

      (3)  EUVL C 260, 31.10.2007, s. 258.

      (4)  EYVL L 317, 15.12.2000, s. 3.

      (5)  EUVL L 287, 28.10.2005, s. 4.

      (6)  EYVL L 314, 30.11.2001, s. 1 ja EYVL L 324, 7.12.2001, s. 1.

      (7)  EUVL L 109, 26.4.2007, s. 33.

      (8)  EYVL L 156, 29.5.1998, s. 108.

      (9)  EYVL L 317, 15.12.2000, s. 355.

      (10)  EYVL L 191, 7.7.1998, s. 53.

      (11)  EUVL L 83, 1.4.2003, s. 1.